«Темир дафтар»дан чиқаришнинг антиқа усули - Халқ сўзи\n10:07 09 Апрель 2021 Жамият\nУ ёки бу фуқаро нега «темир дафтар»га киритилади? Бундан кўзланган асосий мақсад оиласининг даромад манбаига эга бўлишини таъминлаш, уни камбағалликдан имкон қадар тезроқ халос этиш, албатта.\nБухоро шаҳри 4-сектор ҳудудида бу борадаги аҳвол ўрганилганида маълум бир ижобий ишлар амалга оширилгани, жумладан, «темир дафтар»даги 1662 та оиланинг 1499 таси ундан чиқарилгани маълум бўлди.\nШу билан бирга кўплаб камчиликларга ҳам йўл қўйилган.Айрим ҳолларда у ёки бу оила аъзолари доимий даромад манбаига эга бўлишмаса-да далолатномалар расмийлаштирилиб, улар «темир дафтар»дан чиқарилган. Масалан, «Ширбудин» маҳалла фуқаролар йиғини Ширбудин кўчаси 7-муюлиш 1-уй 4-хонада яшовчи Мафтунабону Адизованинг оиласи доимий даромад манбаига эга эмас. Шу маҳалланинг «Сувчилар» кўчаси 24-муюлиш 2-уйда истиқомат қилувчи 3-гуруҳ ногирони Нигора Ҳамидова ҳозир ҳеч қаерда ишламайди. Аммо уларнинг ҳар иккаласи ишчи гуруҳи томонидан далолатнома расмийлаштирилган ҳолда «темир дафтар»дан чиқарилган. Ёки «Ширбудин» кўчаси 7-муюлиш 4-уйда яшовчи Дилфуза Асадовани олиб кўринг. У айни пайтда ҳамшира бўлиб ишлаяпти. Ижарада туради.Турмушидан ажралган.Қарамоғида бир фарзанди бор. Иқтисодий аҳволи ночор. Шунга қарамай иш билан бандлиги важ қилиниб, "темир дафтар"дан чиқарилган.\nШу ўринда ночор оила кўзбўямачилик учун "темир дафтар"га киритилиб чиқариладими, деган савол туғилади. Ахир, ижара уйда яшаётган киши 600 минг сўм миқдоридаги ойлик маош билан қандай қилиб камбағалликдан халос бўлади?\nЁки бошқа бир мисол. "Б.Нақшбанд" кўчаси 332-уйда яшовчи Муҳаммадамин Фатхуллохаджаевнинг онаси вафот этган, отаси эса озодликдан маҳрум қилинган. У айни пайтда бувисининг қарамоғида яшаб, олий ўқув юртида шартнома асосида ўқиб келмоқда. Иқтисодий жиҳатдан ночор ҳолатда. Аниқроғи, бувисининг нафақасига кун кечираяпти. Ажабланарлиси шундаки, ушбу оила ҳам қўшимча даромадга эга бўлмаса-да «темир дафтар»га киритилмаган.\n«Шайхул олам» маҳалласида яшовчи фуқаро П.Артиқованинг турмуш шароитини ўрганганимизда ҳам «темир дафтар»дан чиқаришнинг антиқа усули қўлланганига шоҳид бўлдик. 1936 йилда туғилган бу фуқаронинг боқувчиси йўқ, ўзгалар парваришига муҳтож. Шунга қарамай, у «темир дафтар»дан чиқарилган.\nБундай мисолларни яна бир қатор маҳаллалар мисолида келтириш мумкин. Ташвишланарлиси, мазкур сектор ҳудудида «Ёшлар дафтари», «Аёллар дафтари»га киритилган фуқароларга қандай амалий кўмак кўрсатилгани юзасидан мониторинг ишлари ўтказилганида ҳам қатор камчиликлар кўзга ташланди.\nЎрганиш якунига кўра, аниқланган ҳолатлар бўйича оилаларни "темир дафтар"га киритиш масаласини кўриб чиқиш юзасидан Халқ депутатлари Бухоро шаҳар кенгашига ҳамда аниқланган камчиликларни бартараф этиш борасида шаҳар 4-сектор раҳбари, ДСИ бошлиғи номига тақдимномалар киритилди.\nЎзбекистон Республикаси Президентининг Бухоро шаҳридаги\nХалқ қабулхонаси етакчи мутахассиси


Сарвар Отамуратов Наманган вилояти сайловчилари билан учрашди – Газета.uz\nСарвар Отамуратов Наманган вилояти сайловчилари билан учрашди\nСарвар Отамуратов жойларда ўқувчиларга имтиёзли транспорт хизматлари кўрсатилишини таклиф этди.\nLotinchada 7 ноябр 2016, 21:05 Сайлов-2016 Сиёсат\n5 ноябрь куни Ўзбекистон президентлигига Ўзбекистон «Миллий тикланиш» демократик партиясидан номзод Сарвар Отамуратов Наманган вилоятидаги сайловчилар ва кенг жамоатчилик билан учрашди, хабар қилди партия матбуот хизмати.\nНомзоднинг сайловолди дастурида аҳоли турмуш сифати, даражаси ва фаровонлигини ошириш — ижтимоий соҳадаги устувор стратегик мақсад сифатида белгиланган.\nНаманган вилоятида 118 та касб-ҳунар коллежи ва академик лицей мавжуд бўлиб, уларнинг қарийб 70 фоизи қишлоқ жойларида. Сарвар Отамуратов олис ва етиб бориш қийин бўлган жойлардаги касб-ҳунар коллежлари ва академик лицей ўқувчиларини имтиёзли транспорт қатнови билан таъминлашни таклиф этди.\nНомзоднинг сайловолди дастурида Ўзбекистон шаҳарларининг миллий қиёфасини сақлаб қолишда самарали чора-тадбирларни амалга ошириш, архитектура ёдгорликларини асраб-авайлаш, қайта таъмирлашга кўмаклашиш асосий ўрин эгаллаган. Сарвар Отамуратов Наманган вилоятидаги Муғқалъа ва Ахсикент каби тарихий ёдгорликлар, бундан икки минг йиллар аввал пишиқ ғиштдан бунёд этилган Косон-Ахсикент ер ости сув тармоғи тўғрисида тўхталиб ўтди.\nНаманган вилояти ҳунармандлари, жумладан, Чуст туманида истиқомат қилиб, пичоқдўзлик ва дўппидўзлик каби миллий ҳунармандчилик турларини авлоддан-авлодга етказиб келаётган усталар тўғрисида сўзлар экан, ҳунармандларни қўллаб-қувватлаш, уларга зарур шарт-шароитларни яратиш бугунги куннинг энг муҳим вазифаларидан бири эканини таъкидлаб ўтди.\n«Газета.uz» 1 787\n22.09 Тошкентнинг икки туманида кучли таъсир қилувчи дориларнинг ноқонуний савдоси аниқланди\n22.09 Метрода 13 ёшли қизга беҳаё ҳаракатлар қилган эркак қидирилмоқда\nТошкентда «Тунги велосайр» фестивали ўтказилади


XXI асрда литий учун «уруш» бўладими? » Ўзбекистон янгиликлари – Zamin.uz\nXXI асрда литий учун «уруш» бўладими?\n07 январь 2019, 00:13\n2030 йилга бориб, энг енгил металл - литийга бўлган талаб 38 баравар ошиб кетиши тахмин қилинмоқда. Бунга таъсир этувчи омил эса электромобиль ва смартфонларнинг ишлаб чиқарилиши билан боғлиқ.\nЮнон тилидан «тош» маъносини берувчи литий металлар ичида энг енгил, кумуш рангдаги талабгир модда кимёвий элемент ҳисобланади. Ундан фойдаланиш XIX бошида оммалашди, XX аср охирига келиб, литий саноатнинг, деярли, барча соҳасида ишлатила бошланди. Асосан металлургия, авиасаноат, ядро энергетикаси, ойна ишлаб чиқариш, керамика ва ҳатто психик моддалар тайёрлашда ҳам литийдан фойдаланиш мумкин. Аммо у, биринчи галда, аккумлятролар ишлаб чиқаришда қўл келади. Маҳсулотнинг энергоҳажмини оширади ва товар таннархи арзонлашади.\nЭлектромобилларни ишлаб чиқариш каби технологик инқилоблар литийга бўлган талабни оширмоқда. Шунингдек, ҳар қандай уяли электротехниканинг аккумулятори ҳам литий билан қувватланади. Муқобил энергия турини афзал кўраётган Германия учун ҳам литий муҳим хом-ашё ҳисобланади. Натижада бу металлни энди «оқ» ёки «янги» нефть, деб аташ урф бўлди, элемент нархи эса ошишда давом этяпти (https://www.wealthdaily.com/report/lithium-the-oil-of-the-21st-century/1449). Литий бозорида нималар юз бермоқда ва нима учун «литий уруши»га тайёр туриш керак?\nЗаҳира ва ишлаб чиқариш\nБиринчидан, литий камёб, барча ҳудудда топиш қийин бўлган металлар оиласига мансуб. Унинг умумий заҳирасини аниқ айтиш қийин, лекин турли манбаларда литий заҳираси 18-40 миллион тонна атрофида экани таъкидланади. Ҳозирча, энг катта заҳира Чилида – 7,5 миллион тоннага яқин бўлиб, аниқланган заҳира бўйича дунёнинг кучли бешлиги Хитой, Австралия, Аргентина ва Португалия билан тугайди.\nЛитий ишлаб чиқарувчи Чилининг SQM, АҚШга тегишли Albermarle ва FMC шу йўналишда «катта учлик»ни ташкил этади. Шу билан бирга, бозорда фаоллашган Хитой 2017 йил якунлари бўйича металлни қазиб чиқашда дунёнинг тўртинчи давлати бўлди. Хитой литий-ионли батарея ишлаб чиқаришда эса етакчи давлатга айланган. Айни пайтда қазиб чиқаришда «катта учлик»нинг ҳиссаси 85 дан 53 фоизгача тушган, Хитой бу борада 40 фоиз ишни бажаряпти. Шарқ вакиллар литий қазиб чиқариш ишларида фаоллашуви анча кўзга ташланади, кези келса, бу ҳаракатлар агрессивлашган тарзда давом этяпти.\nМасалан, Tianqi компанияси Австралиядаги йирик литий шахтаси – Greenbushes ўз назоратини ўрнатган. Улар SQM акцияларини сотиб олишга интилмоқда (музокаралар музлатиб қўйилганди, Чили конституцион суди келишувни давом эттиришга рухсат берди. Бошқа Хитой компанияси – Ganfeng эса Tesla ва LG Chem каби «катта ўйинчилар»га мол етказиб берувчига айланиб, ўрта муддатли келажакда сотув бозорини аниқлаб олган.\nТалаб ва таклиф\nTesla Model S электрокар аккумуляторини ишлаб чиқаришга 63 кг литий талаб қилинади. Бир қарашда, ишлаб чиқариш учун металлдан кам ишлатилиши, кутилаётган хавотирлар асоссизлигини билдиради. Аммо литийни қазиб чиқариш, қайта ишлаш жараёнидаги узоқ ва мураккаб ишлар охир-оқибат талаб ва таклиф ричаги ишлаб чиқарувчининг қўлида эканлигини англатади.\nBloomberg New Energy Finance тахминича , 2016 йилга нисбатан, 2030 йилга бориб, энг енгил металл - литийга бўлган талаб 38 баравар ошади. 2009 йилда «оқ нефт»га 102 минг тонна миқдорида эҳтиёж сезилган. 2016 йили эса талаб 210 минг тоннага етди, бир йил 35 минг тоннага кўпайди. 2018 йил якунлари бўйича эса 250 минг тоннадан ортиқ бўлиши айтиляпти.\nBenchmark Minerals Intelligence тадқиқот компанияси 2025 йилга қадар литий-карбонатга бўлган талаб 900 минг тонна чизиғидан ўтишини билдирган. Бу ўзгаришларнинг барчасига литий-ион батареяларга бўлган талабнинг ошиб бораётгани таъсир қилмоқда. Қазиб чиқариш суръатлари эса бозор талабларини қондирмаяпти. Келгуси тўрт йилда металлни ишлаб чиқариш ҳажми 154 минг тоннага етиши кўзланган.\nНарх ва «уруш»\n2015 йилда литий етарли ишлаб чиқарилмаётгани туфайли охирги уч йилда металл қадри 5 баравар ошди. Фақат 2017 йилнинг ўзида электромобиль ишлаб чиқарувчи компаниялар талаби билан литий нархи 28 фоизга ошган. Tesla асосчиси Илон Маск эса оловга ёғ қуйгандек, электрокар ишлаб чиқариш учун дунёдаги барча литийни сотиб олиш истагида юрганини маълум қилди. Кейинроқ эса у вазиятга сал ойдинлик киритиб, «литий Tesla машиналари учун шакаробга сепилган туз», дея изоҳ берди. Ҳақиқатан, унинг машиналарига ўрнатилаётган батареялар асосан никел-графитдан ташкил топган.\n2015 йил бошида бир тонна литий 5,4 минг долларга баҳоланганди ва шу йилнинг охирига бориб, унинг нархи 7,8 минг доллар бўлди. 2017 йил якунлари бўйича ўтказилган савдоларда 1 тонна литий 21,5 минг доллар миқдорида нархланган. 2018 йил бошида нарх 25 минг долларга чиққанда, литийга энг талабгор Хитой вазиятни қўлга олди: у қазиб чиқариш, ишлаб чиқариш суръатларини жадаллаштирди ва йил ўртасида 1 тонна литий 13 минг долларгача тушиб кетди. Хитойнинг «агрессияси» туфайли 2018 йил октябрда нарх 11 минг долларга тенглашди. Morgan Stanley'га кўра, ишлаб чиқариш ҳажми ва суръати шундай сақлаб қолинса, 2021 йилда 1 тонна литий 7,3 минг долларга баҳоланиши мумкин.\nҚазиб чиқариш талабдан паст, нарх эса битта «ўйинчи»нинг истаги билан ўзгариб кетаётган бозорда қандай «уруш» бўлиши мумкин? Бу Шимолий Америка ва Хитойнинг литий заҳиралари учун бўлаётган кураши билан изоҳланади. АҚШнинг Хитой билан «савдо уруши» давом этса, Канаданинг Power Metals ва Nemaska компаниялари фойдаси ошади, улар ҳар икки тарафга маҳсулот етказиб беришга иштиёқманд.\nЭнг мураккаб масала шундаки, литий очиқ бозорда олтин, мис ё саноатга зарур хом-ашёлар сингари эркин сотилмаяпти. Лондон металлар биржаси 2019 йил иккинчи ярмида, ҳатто 2020 йилда фьючерс шартномаларни тақдим этиши мумкин. Банклар аниқ хатарни шаффоф кўрмаяпти, саноқли ташкилотлар таҳлили бозор савдосига тенг келмаслиги аниқ. Келгусида, эркин бозор савдоси бошланиши билан барчамиз вазиятни кузатамиз. \nЯнгиликлар » Дунё » XXI асрда литий учун «уруш» бўладими?\n12:46 Англия Кубоги 1/16 финалининг барча жуфтликлари билан танишинг\n12:04 Шоҳруҳ реппер 2017 йилдаги концерти видеоси чиқмаслик сабабини айтди\n10:03 Қизлар қайси спорт тури билан шуғуллангани маъқул?\n22:16 Биз кўп унутадиган нарсалар\n12:50 Енгил атлетика бўйича халқаро турнирда Нигина Шарипова олтин медални қўлга киритди\nАнглия Кубоги 1/16 финалининг барча жуфтликлари билан танишинг


ТОШКЕНТ, 30 июн — Sputnik. Қирғизистоннинг собиқ президенти Алмазбек Атамбаевда икки томнлама пневмония аниқланди, у стационар даволанишга олинди, деб хабар берди мамлакат миллий хавфсизлик давлат қўмитаси (ГНКБ)га таянган ҳолда Sputnik Қирғизистон.\n29 июнь куни Атамбаев ўзини ёмон ҳис қилаётганидан шикоят қилгач, ундан коронавирусга тест олишган. Аммо тест салбий натижа кўрсатган, дейилади хабарда.\nШу куннинг ўзида шифокорлар онлайн консилиуми ўтказилган ва Атамбаевга "касалхонадан ташқарида юзага келган икки томонлама пневмония" ташхиси қўйилиб, собиқ президентни стационар даволанишга ётқизишга қарор қилинган.\nГНКБ СИЗОсида учрашувлар ва қабуллар ойнали тўсиқ орқали ўтказилиши тавсия этилган, шу боис жисмоний контакт ҳолати истиснодир, дея эслатиб ўтади идора.\nГНКБнинг маълум қилишича, охирги ҳафталарда Атамбаев бир неча маротаба ўз адвокатлари ва яқинлари билан учрашган, улар собиқ президентга ҳужжатлар ва буюмларни шахсан топширганлар.\nГНКБ маълумотига кўра, вирусли инфекциянинг алоҳида белгилари аниқланган адвокат Замир Жоошев Атамбаевнинг яқин қариндоши билан алоқада бўлган шахс ҳисобланади. Атамбаев қариндоши ҳозирда Иссиқ-Ота туманидаги касалхонада даволанмоқда.\nСИЗОнинг ўзи одатий ишчи тартибда фаолият юритмоқда, барча ходимлар текширувдан ўтган, коронавирус уларда аниқланмаган, дея қўшимча қилади идора.\nЎтган ҳафтада суд Атамбаевни криминал авторитет Азиз Батукаевни озод этиш бўйича иш юзасидан айбдор деб топиб, уни давлат мукофотлари ва мулкини мусодара қилиб, 11 йил 2 ойга озодликдан маҳрум қилиш тўғрисида қарор чиқарган эди". Шунингдек, унга қарши Қўй-Тош қишлоғидаги воқеалар бўйича ҳам жиноий иш қўзғатилган.


13:45 / 14.12.2017 1610 pdf Ўқиш режими + -\nБу Роббингдан (бўлган) ҳақдир, бас, ҳаргиз шак қилувчилардан бўлма. Бақара 147.\nНабий алайҳиссалом умрлари давомида илоҳий масалаларда бирор марта шак-шубҳага тушмаганлар. Шундай бўлса ҳам, Аллоҳ у зотга хитобан:\n«...ҳаргиз шак қилувчилардан бўлма», – деяпти.\nБу нарса у кишининг умматларига, мусулмонларга кучли таъсир қилиш учундир. «Қачон ва қаерда бўлишларингизга қарамасдан, яҳудий ва бошқа бузғунчиларнинг ботил афсоналарига ишониб, шак-шубҳага бориб қолманглар, Роббингиздан келган ҳақни – Қуръонни, Исломни маҳкам тутинглар», дея танбеҳ берилмоқда.\n20:20 / 12.12.2017 1726\n12:45 / 13.12.2017 1749\n1499 08:40 / 16.12.2017\n1767 23:30 / 27.02.2018\n1855 17:00 / 26.11.2017\n1800 14:40 / 22.02.2018


20/Октабрь/2021 Ўзбекистоннинг хориждаги ваколатхоналарида\nГерманиядан муносабат: Ўзбекистоннинг бой илмий-маданий мерос, қадимий анъана ва урф-одатларни асраб-авайлашга қаратилган саъй-ҳаракатлари ҳар қанча эътирофга лойиқ\nФРАНКФУРТ-МАЙН, 20 октябрь. /«Дунё» АА/. Мамлакатимизнинг Франкфурт-Майн шаҳридаги Бош консулхонаси Шветцинген шаҳрида Ўзбекистоннинг замонавий тараққиёти ва маданиятига бағишланган бадиий кеча ташкил қилди, деб хабар бермоқда «Дунё» АА мухбири.\nТадбирда шаҳар жамоатчилиги, академик, маданий доиралари ва оммавий ахборот воситалари вакиллари ҳамда Германия университетларида таҳсил олаётган ўзбекистонлик талабалар иштирок этди.\nАнжуманда Ўзбекистоннинг замонавий тараққиёти, мамлакатимизда амалга оширилаётган кенг кўламли ислоҳотлар ҳақидаги маълумотлар тақдим қилинди. 24 октябрь куни ўтказиладиган Президент сайлови умумэътироф этилган халқаро нормаларга мос равишда ташкил этилаётгани қайд этилди.\nБош консулхона ватандошларимизни ўз конституциявий ҳуқуқини амалга ошириш учун дипломатия ваколатхонасида ташкил этилган 12-сайлов участкасида овоз беришда фаол иштирок этишга чақирди. Бундан ташқари, 24 октябрь куни сайлов участкасига келишга имконияти бўлмайдиган юртдошларимиз учун 14 октябрдан 20 октябрга қадар муддатидан олдин овоз бериш жараёни ташкил этилгани алоҳида таъкидланди.\nЮртдошимиз, пианиночи Татьяна Ворм-Савосская томонидан ижро этилган мусиқа садолари тадбирга ўзига хос муҳит ва байрамона кайфият бахш этди.\nШунингдек, меҳмонларга ўзбек халқининг қадимий тарихи, анъана ва урф-одатлари ҳамда мамлакатимизнинг замонавий тараққиёти ҳақида ҳикоя қилувчи «I am Uzbekistan» видеоролиги намойиш этилди.\nТадбир доирасида ўзбекистонлик уста Насиба Аҳмедова томонидан ясалган қўғирчоқларнинг кўргазмаси ҳам бўлиб ўтди.\n«Berliner Telegraph» журнали муҳаррири, Германия журналистлари иттифоқи аъзоси Татьяна Хеккер ушбу тадбир унга Ўзбекистонни янада чуқурроқ англаш, унинг тарихи ва маданияти билан танишиш, мамлакатнинг замонавий тараққиётини кузатиш имконини берганини таъкидлади.\n- Ўзбек замини кўплаб атоқли олим ва мутафаккирларни вояга етказган. Жумладан, Беруний, Хоразмий, Ибн Сино, Мирзо Улуғбек ва бошқа кўплаб аждодларингиз ҳамда уларнинг илмий мероси бутун инсониятнинг бебаҳо меросидир. Уларнинг илмий изланишлари мени ҳамиша ҳайратга солиб келади. Дарҳақиқат, ўтмишсиз келажак йўқ ва шу маънода Ўзбекистоннинг бой илмий-маданий меросни, қадимий анъана ва урф-одатларини асраб-авайлашга қаратилган саъй-ҳаракатлари ҳар қанча эътирофга лойиқдир, - деди T.Хеккер.\nБош консулхона меҳнат мигрантлари фаоли...\nМамлакатимизнинг Актаудаги Бош консулхонаси вакиллари ушбу шаҳарнинг 18 кичик-туманида жой...\nGLOBAL G.A.P. минтақавий координатори Ўз...\nЎзбекистоннинг Латвиядаги элчиси Қадамбой Султонов бугун GLOBAL G.A.P.нинг Марказий Осиё в...\nЎзбекистон Президентининг минтақавий ва ...\nЎзбекистоннинг Таиланддаги Бош консулхонасида Таиланд Миллий Ассамблеяси Вакиллар палатаси...


Ўзбекистон — Чехия: Ҳамкорлик истиқболлари ва фаол муносабатлар | O'zLiDeP\nТадбирда Ўзбекистон ва Чехиянинг тегишли давлатлардаги элчихоналари вакиллари ҳам иштирок этди.\nНаманган вилоятида хизмат сафарида бўлиб турган Қонунчилик палатаси Спикерининг ўринбосари, Чехия парламенти билан ҳамкорлик гуруҳи раиси Aктам Хаитов ҳамкорликнинг истиқболлари билан боғлиқ фикрларини баён қилди.\nОнлайн учрашув давомида дунёда коронавируснинг тарқалиши кўлами билан боғлиқ хавотирлар билдирилди. Томонлар Ўзбекистон ҳамда Чехия Республикасида ушбу глобал таҳдидга қарши курашиш бўйича кўрилаётган чора-тадбирлар тўғрисида маълумот бериб ўтишди. Пандемиянинг салбий оқибатларининг олдини олиш, коронавирусга қарши курашишда парламент аъзоларининг алоҳида ўрни таъкидланди.\nМулоқот чоғида давлатларимиз ўртасидаги ўзаро ҳамкорлик, парламентлараро мулоқотни ривожлантириш, халқаро ташкилотлар доирасида томонлар бир-бирларини қўллаб-қувватлаши, ўзаро манфаатли савдо-иқтисодий, сиёсий, ҳуқуқий, маданий ва гуманитар алоқаларни ўрнатиш ва мустаҳкамлашда эришилган натижаларга алоҳида тўхталиб ўтилди.\nТомонлар ўзаро манфаатли кенг кўламли масалаларни қамраб олган парламентлараро ҳамкорликни келажакда ҳам давом эттиришга тайёр эканликларини маълум қилишди. Хусусан, икки мамлакат ўртасида туризмни, иккала парламентнинг аграр ва сув хўжалиги масалалари қўмиталарининг чорвачилик ҳамда қишлоқ хўжалиги экинлари экиш соҳасидаги ҳамкорлигини ривожлантириш масалалари муҳокама қилинди.\nМузокаралар давомида парламентлараро алоқаларни янада чуқурлаштириш муҳимлиги таъкидланди. Боиси, айнан парламент вакиллари икки томонлама ҳамкорликни барча соҳаларда янада кенгайтириш учун халқаро шартномаларни ратификация қилишда муҳим роль ўйнайди.\nШу сабабли, пандемиянинг икки мамлакат ўртасидаги савдо-иқтисодий алоқаларга салбий таъсирининг олдини олиш учун парламентлараро ҳамкорликни фаоллаштириш зарурлигига эътибор қаратилди.\nКелгусида икки мамлакат ташаббусларини халқаро, хусусан, Бирлашган Миллатлар Ташкилоти, ЕХҲТ, Парламентлараро Иттифоқ ва бошқа ташкилотлар доирасида қўллаб-қувватлаш бўйича томонлар ягона фикрга келишди.\nПарламент аъзолари икки мамлакат ўртасидаги кенг кўламли ҳамкорликни фаол ривожлантириш тарафдори эканликларини яна бир бор тасдиқлашди.\nОнлайн музокаралар якунида томонлар Ўзбекистон Республикаси ва Чехия Республикаси ўртасидаги муносабатлар ва амалий ҳамкорликни ҳар томонлама мустаҳкамлаш тарафдори эканликларини билдириб ўтишди.


Саримсоқ (чеснок) етиштириш – Сизга керак - бизда бор\nСаримсоқ иштаха очувчи, овқат хазм қилувчи хамда зировор сифатида ахамиятлидир. Саримсоқ пиёз қадимдан атеросклерозда, томоқ шамоллаши, бўғма, сил, овқат ҳазм қилиш фаолиятининг бузилиши ҳамда гижжа касалликларини олдини олиши воситаси сифатида қўлланиб келинади.\nСаримсоқни Майский Вир ва Южно фиолетовий навлари экилади. Уруғлик танлаш. Саримсоқ пиёзчасидан кўпаяди, унинг пиёзбошида жойлашган кичик пиёзчалари алохида экилади. Уруғлик пиёзбошчалари касалликлардан ҳоли, бутун синмаган ва кўкарувчанлиги яхши бўлиши зарур. Саримсоқ совуққа чидамли ўсимлик. У 3–5 о С ҳароратда униб чиқади ва 7–8 о С гача бўлган совуққа чидайди.\nДастлаб майдон ўтмишдош экин қолдиқлари ва бегона\nўтлардан тозаланади. 1 сотихга 150–200 кг (10 сотихга 1,5–2 т) чириган гўнг ва минерал ўғитларни тавсия этилган меъёрда солинади. Ер 20–25 см чуқурликда юмшатилиб, йирик кесаклар майдалангач, яхшилаб текисланади ва суғориш эгатлари олинади.\nУруғ экиш муддати ва усули.\nСаримсоқ бир муддатда яъни кузда – сентябрь–октябрнинг бошларида экилади. Бундан кечиктириб экилса, кузда яхши илдиз олишга улгурмайди, оқибатда қишки паст ҳароратдан ва турли касалликлардан зарарланади. Экиш усули икки-уч қатор лентасимон усулда экилади. Бунда қаторлар ораси 70 см ли пуштага 2-3 қатор ленталар ораси 15- 20 см қилиб, кўчатлар ораси 6-8 см қилиб қўлда 3-4 см чуқурликка экиб чиқилади. Унинг уруғлик пиёзчалари 1 сотих майдонга 10-15 кг сарфланади.\nСаримсоқ экилгандан сўнг чириган гўнг билан тупроқ\nусти 1-2 см қалинликда мульчаланади. Кузда совуқ тушгунча 1–2 марта суғорилади ва бир марта озиқлантирилади. Ўсимлик ўсув даври давомида 5– 6 марта суғорилади, қатор оралари 2-3 марта юмшатилади ва бегона ўтлардан тозаланади. Саримсоқни гулпояларини синдириб ташлаш, минерал ўғитлар билан озиқлантириш ва чиринди билан мульчалаш ҳосилдорликни анча оширади.\nТупроқ турига қараб саримсоқ экилган ерга 10 сотихга соф ҳолда 10–15 кг азот, 10–12 кг фосфор ва 5 кг калий ўғити солинади. Саримсоқ экиладиган ерга янги гўнг солиш ярамайди, чунки бу ҳосилнинг етилишини кечиктиради ва у яхши сақланмайди. Касаллик ва зараркунандаларга қарши курашиш. Саримсоқни пиёз пашшаси, тамаки трипси, кузги тунлам каби зараркунандалар зарарлайди. Уларга қарши курашда 10 сотих мийдонга Каратэ 5% эм.к. (40 мл),\nМоспилан 20% н.кук. (25–30 мл) препаратлари қўлланилади. Касалликлардан сохта ун шудринг, илдиз чириш, мозаика, сарғайиш, бўғин чириш касалликларига қарши уруғларни қиздириш, касалланган ўсимликларни йўқотиш, касалликларига қарши 1 фоизли Бордо суюқлиги (мис сульфати бўйича 6–8 кг/га), Топаз 10% эм.к. (12,5–15 мл) ёки Курзат Р н.кук. (200–250 г) препаратларидан бирортасини 60 литр сувда аралаштириб\nпуркаш тавсия қилинади.\nСаримсоқ ҳосилини июн-июл ойларида йиғиштириб олиш керак, акс ҳолда унинг пиёзчалари бир биридан ажралиб кетади, ҳосил нобуд бўлади, товарбоплиги ҳамда сақлашга яроқлилиги пасаяди. Ҳосил белкурак билан ердан кўтарилиб, қўл билан териб олинади, кейин қуритилади. Барги ва гулпояси бўғинидан 3–5 см қолдирилиб кесиб ташланади, пиёзлари майда-йириклигига қараб сараланади.\n10 сотих майдонга 120 кг уруғлик учун 840 минг сўм сарфланади. Умумий харажатлар 2512500 сўмни ташкил этади. Хосил нархи бир килограми 8500 сўмдан сотилганда 10 млн. 200 минг сўм бўлади. Шунда 10 сотих майдондан 7 млн. 687 минг сўм соф фойда олиш мумкин.\nМеткалар: ЕТИШТИРИШСаримсоқ (чеснок) етиштириш


Жаҳон авокадо бозоридаги хаос - АҚШда Мексикадан барча импорт тўхтатилди • EastFruit\nБош саҳифа › Долзарб › Жаҳон авокадо бозоридаги хаос — АҚШда Мексикадан барча импорт тўхтатилди\nЖаҳон авокадо бозоридаги хаос – АҚШда Мексикадан барча импорт тўхтатилди\nМуаллиф: EastFruit 16 Фев 22 23 Фев 22 012\nЎсимликлар хавфсизлиги бўйича инспектор АҚШга жўнатиш учун тайёрланган меваларни текшираётган маҳал унинг расмий телефонига таҳдидлар келиб тушгач, АҚШ Мексикадан авокадо импортини бутунлай таъқиқлаганини эълон қилди.\nEastFruit таҳлилчиларининг маълумотига кўра, АҚШ бозорида Мексика авокадосининг ўрнини босиш деярли имконсиз, чунки, 2021 йил якунига кўра, АҚШ авокадо импортининг 92 фоизи Мексика улушига тўғри келди. Мексикадан АҚШга авокадо импорти ҳажми йил давомида жисмоний жиҳатдан 8% га ва қиймат жиҳатидан 25% га ошди.\n“Албатта, бу Мексика мева-сабзавот бизнесига катта зарба бўлди, зеро, ушбу мамлакат учун авокадо асосий экспорт позицияси, АҚШ эса асосий бозор ҳисобланади. Мексика учун авокадонинг АҚШга экспорти 3 миллиард долларлик бизнесдир”, дейди БМТнинг Озиқ-овқат ва қишлоқ хўжалиги ташкилоти (ФАО) инвестицион департаменти иқтисодчиси Андрий Ярмак.\n“АҚШда авокадонинг шундоқ ҳам рекорд даражадаги юқори нархлари, қолаверса, йилнинг шу давридаги юқори талаб фонида энг йирик етказиб берувчи давлатдан импортнинг тўхтатилиши, шубҳасиз, мамлакат супермаркетларида ушбу меванинг тақчиллигига олиб келади. Жаҳонда денгиз контейнерларининг катта танқислиги шароитида тезлик билан янги харидор топиш ва етказиб беришни ташкил этиш Мексика учун имконсиздир. Зеро, Мексика АҚШнинг қўшниси ва жаҳондаги барча бошқа йирик авокадо етказиб берувчилар Қўшма Штатлардан анча узоқда жойлашган, ҳатто етказиб беришнинг ўзи, агар уни йўлга қўйиш мумкин бўлса, кўп вақт талаб этади. Шу боис, катта эҳтимол билан, яқин орада икки давлат бу муаммони ҳал этишга ҳаракат қилади”, дея қўшимча қилди Андрий Ярмак.\nEastFruit таҳлилчиларининг қайд этишича, АҚШ жаҳондаги энг йирик авокадо импортёри ҳисобланади. Мексика эса энг йирик экспортёрдир. Шу сабабли, авокадо бозорининг икки йирик ўйинчиси ўртасидаги савдо-сотиқнинг тўхтатилиши ушбу бозор учун жиддий зарбадир.\nМексикадан АҚШга авокадо импортининг кутилмаганда тўхтатилгани шанба куни кечки пайт мексикалик авокадо етиштирувчилар учун йилнинг энг йирик савдоси имкониятини тақдим этувчи Америка футболидаги Суперкубок (Super Bowl) олдидан тасдиқланди. Тўғри, авокадо етказиб беришнинг кубок билан боғлиқ муаммоси йўқ, чунки, ушбу ҳажмлар АҚШга етказиб бериб бўлинган.\nАмерика оммавий ахборот воситаларининг хабар беришича, авокадо ҳудуд учун курашаётган гиёҳвандлик картелларининг сўнгги қурбонига айланган ва ғарбий Мичоакан штатидаги авокадо етиштирувчиларга товламачилик қилинган, бу штат Мексиканинг АҚШ бозорига ушбу мевани экспорт қилишга тўлиқ ваколати бор ягона штатидир. Мексика Қишлоқ хўжалиги вазирлигининг баёнотида айтилишича, АҚШ ҳукумати Мексикадаги карантин инспектори таҳдидли хабарни олгач, Мексика авокадосининг барча импортини тўхтатди.\n«АҚШ соғлиқни сақлаш идоралари Мичоакан штатининг Уруапан шаҳрида текширув ўтказаётган мансабдор шахслардан бири расмий мобиль телефонига таҳдидли хабарни олгач, шундай қарорга келди«, деб ёзмоқда идора.\nИмпорт учун таъқиқ жорий қилиниши Мексика авокадо етиштирувчилар ва қадоқловчилар ассоциацияси бу йилги Суперкубок рекламасини намойиш этган кунга тўғри келди. Деярли ўн йил давомида мексикалик экспортёрлар Гуакамоле (Мексика ва АҚШда авокадо асосида тайёрланадиган анъанавий машҳур таом) истеъмолини Америка футболининг суперкубоги анъанаси билан доимий равишда боғлашга ҳаракат қилиб, қиммат реклама намойиш этишар эди.\nБу йилги рекламада Юлий Цезар ва бир гуруҳ гладиаторлар фанатлари Колизей фонида тасвирланган. Улар Гуакамоле ва авокадодан татиб кўриб роҳатланишар экан, ўрталаридаги қарама-қаршиликни ҳал этишади.\nУшбу турдаги мева Қўшма Штатларда ҳам етиштирилганлиги сабаб, экспорт қилинадиган авокадо АҚШ экинларига зарар етказадиган касалликларга олиб келмаслигига ишонч ҳосил қилиш учун АҚШ инспекторлари Мексикада фаолият юритар эди. АҚШ 1914 йилдан буён Мексика авокадосига қўйилган таъқиқни 1997 йили олиб ташлаган. Ушбу таъқиқ Америка боғларига ҳашаротлар, қорақўтир ва бошқа зараркунандалар кириб келишига йўл қўймаслик учун жорий қилинган эди. Инспекторлар АҚШ қишлоқ хўжалиги вазирлигининг Ҳайвонлар ва ўсимликлар саломатлигини назорат қилиш хизматида ишлайди.\nБу, яъни Мичоакандаги зўравонликлар (Халиско картели Бирлашган картеллар деб номланувчи маҳаллий тўдаларга қарши уруш олиб бораётгани) штатдаги энг даромадли экин – авокадога таҳдид солаётган биринчи ҳодиса эмас.\n2019 йилда юз берган аввалги шундай воқеадан сўнг USDA АҚШ инспекторларига нисбатан ҳужум ёки таҳдиднинг оқибатлари ҳақида огоҳлантирган эди. 2019 йилнинг август ойида бир гуруҳ USDA инспекторлари Уруапан ғарбидаги Зиракуаретиро шаҳрида «тўғридан-тўғри таҳдид» остида қолишган. Агентлик нима бўлгани ҳақида батафсил маълумот бермаган бўлса-да, маҳаллий ҳокимият вакилларининг айтишича, жиноий гуруҳ инспекторлар олиб кетилаётган юк машинасига қурол билан таҳдид қилган.\nЎшанда USDA мактубида «хавфсизлик қоидалари бузилишига олиб келадиган ёки АPHIS ходимларига жисмоний таҳдидни намоён этадиган келгусидаги вазиятларда биз дарҳол дастур фаолиятини тўхтатамиз» деб ёзилган.\nМичоакандаги кўплаб авокадо етиштирувчиларнинг айтишича, гиёҳванд моддалар савдоси билан шуғулланувчи тўдалар фермерлар ёки уларнинг оила аъзолари ҳимояси учун пул тўланмаса, ўғирлаш ёки ўлим билан таҳдид қилади, баъзан бу пул бир акр учун минг долларгача етади.\n2020 йилнинг 30 сентябрь куни Мексикадаги APHIS ходими шимолий чегарадаги Тихуана шаҳри яқинида ўлдирилган эди.\nМексика прокурорлари марҳум Эдгар Флорес Сантосни гиёҳванд моддалар савдоси билан шуғулланувчи тўда полициячи билан адаштирган ва ўлдирган бўлиши мумкинлигини, гумондор ҳибсга олинганини айтган. АҚШ Давлат департаментининг таъкидлашича, тергов «ушбу бахтсиз ҳодиса жаноб Флорес нотўғри вақтда ва нотўғри жойда бўлганлиги сабаб юз берди«, деган хулосага келган.\nEastFruit 1 Апр 22 31 Mar 22


Таваккалми, гардкамми? » Ўзбекистон янгиликлари – Zamin.uz\n19 май 2019, 21:57\nТелеграмдаги Ислом молияси каналида жойлаштирилган мақолада тадбиркорлик фаолияти давомида таваккал қилиш ва шу таваккалнинг эвазига ўзига ва жамиятга бирор манфаат келтириши билан қимор ўйнаш, ўйламасдан гардкамига қарорлар қабул қилиш орқали пул топишга ҳаракат қилиш фарқи ҳақида сўз юритилиб, бу масала юзасидан исломда нима дейилгани очиб берилган.\nОдамлар қадимдан қимор ўйнаб келишади, бугунги кунга келиб қимор ва шу каби ўйинлар кимларгадир катта даромад келтирувчи йирик бир тармоққа айланди. Қимор ўйнашга бўлган ишқибозлик инсон табиати билан боғлиқ. Гап шундаки, инсон бирор бир янги ишга қўл уриб таваккал (риск) қилганда, қимор ўйнаганда ёки бирор нарсага устида гаров ўйнаганда (масалан от пойгасида қайсидир отнинг ғалабасига пул тикканда, менинг «отим» ютармикин, қанча пул ютаркинман деб) жуда қаттиқ ҳаяжонланади.\nНатижани кутиш пайтидаги бу ҳаяжон инсонга ёқади ва кўпчилик кайфиятини кўтариш, янгича туйғуларни ҳис қилиш мақсадида қимор ўйнайди ва бора-бора шундай ҳаяжонсиз яшай олмайман, деб ўйлайдиган бўлиб қолади.\nАммо, тадбиркорлик фаолияти давомида таваккал қилиш ва шу таваккалнинг эвазига ўзига ва жамиятга бирор манфаат келтириш бу ислом молиясига бевосита боғлиқ нарса бўлса, қимор ўйнаш, ўйламасдан гардкамига қарорлар қабул қилиш орқали пул топишга ҳаракат қилиш бу умуман бошқа-бошқа нарсалар.\nУчинчи ҳолат: ҳар қандай иқтисодий амалиётнинг мақсади бирор-бир қийматга эга маҳсулот ёки хизмат (яъни бойлик) турини яратиш,бу эса албатта қандайдир даражада таваккал қилишни талаб қилади. Аммо, бирор бир қийматга эга маҳсулот ёки хизмат (яъни бойлик) турини яратишни кўзда тутмайдиган таваккалнинг ҳеч қандай маъниси йўқ.\n1. Ҳар икки ҳолатда ҳам пул маблағлари жалб қилинишини эътиборга олиб қараганда, бизнес қарор (яъни тадбиркорлик лойиҳасини амалга ошириш режаси доирасида) қабул қилинган қарор билан, гардкамига (яъни бирор-бир ишқибозлик доирасида таваккалига) қабул қилинган қарор ўртасида қандай фарқ бор?\n2. Ислом ҳуқуқида гардкамчиликнинг таъқиқланиши сабаби ва қайси ҳолатда тадбиркорлик фаолияти ана шу таъқиқланган гардкамчиликка айланади?\nКўр-кўрона ишонч ва минимал имконият\nҲар қандай тадбиркор ўз фаолиятини бошлашдан олдин шу ишнинг истиқболини, қанча маблағ тикиш кераклигини, харажатларни, мавжуд ва истиқболдаги муаммоларни ўрганиб чиқади, пайдо бўлиши мумкин бўлган турли вазиятларни таҳлил қилиб кўради ва ҳоказо. Умуман олганда, ҳар қандай бизнес қарорнинг натижаси ноаниқ, яъни муваффақият кафолатланмаган бўлади.\nОдатда бундай қарорлар муваффақиятга эришиш эҳтимоли муваффақиятсизлик эҳтимолидан юқори бўлсагина қабул қилинади. Айнан бизнес қарор қабул қилиш пайтидаги онгли танлов (яъни турли омилларни инобатга олган ҳолда қилинган танлов) гардкамчиликка асосланган қимор, турли пулли ўйинлар, пул-буюм лотереяларида умуман йўқ.\nБундай «ўйинлар» фақат одамларнинг омад ва мўъжизага (гарчи у зарра миқдорича бўлса ҳам) бўлган кўр-кўрона ишончи, дангасалик ва очкўзликлари (меҳнат қилмасдан бир зумда бойиб кетиш иштиёқи) туфайли ҳанузгача ривожланиб бормоқда. Интернетда қиморхоналарда ютиш эҳтимолининг жуда ҳам камлиги тўғрисидаги маълумотлар жуда кўп, шулардан биттасининг ҳаволаси бу.\nШундан келиб чиқиб, ҳар қандай бизнес қарор, иштиёққа берилиб гардкамига қабул қилинган, демак тақиқланган қарорга айланиши мумкин, дейишимиз мумкин. Чунки бу ҳолатда ҳисоб-китоб эмас, балки омад омили, ҳамда муваффақиятнинг минимал даражада эканлиги ҳақида тушунча бор (бу ҳолатни қимматли қоғозлар бозоридаги спекулятив ўйинларда кузатиш мумкин).\n1. Ўзаро ғалабага асосланган ўйинлар (бизнес муносабатлар). Бунда икки тараф ҳам умумий манфаатга эга ва фойда кўрсалар ҳам, зарар кўрсалар ҳам биргаликда кўрадилар. Бунга яққол мисол қилиб шерикликни (мушорака ёки музораба) келтириш мумкин. Унда икки шерик фойда олишни кўзлаб ўзининг моддий ёки ақлий (билим ва тажриба) имкониятларини ишга солади. Шу сабабли, бундай муносабатлар шерикларни ҳамжиҳатликка ва умумий мақсад йўлида бирлашиб самарали ҳамкорлик қилишга етаклайди. Ислом молияси бундай ҳамкорликни тўлиқ қўллаб-қувватлайди.\n2. Нол (на зарар, на фойда) натижали ўйинлар. Бундай ўйинларда бир тарафнинг мағлубияти эвазига иккинчи тараф ғалаба қозонади. Бунга яққол мисол сифатида турли қимор ўйинлари, лотереялар ва шу каби одамларнинг эҳтирос ва иштиёқига асосланган ўйинларни келтириш мумкин. Ислом ҳуқуқшунослиги иштиёққа асосланган гардкамчиликнинг ҳар қандай турини, жумладан шундай гардкамчиликка асосланган тадбиркорлик фаолиятини ҳам мутлақо тақиқлайди. Бунинг бир қанча сабаблари бор:\n- бойликларни тақсимлашдаги яққол адолатсизлик, яъни мақсадсиз равишда пул сарфлаган ўн/юз/минглаб кишиларнинг ҳисобидан бир нечта кишигина бойлик орттиради (ва одатда бундай осонлик билан меҳнатсиз топилган бойлик тезда исроф бўлиб йўқолиб кетади).\n- номутаносиб айирбошлаш ҳолати вужудга келиши, яъни сарфланган маблағ (лотерея ёки қимор учун сарфланган пул) эвазига бирор қийматга эга бўлган нарса олинмайди. Бундай номутаносиб айирбошлаш Аллоҳ томонидан тақиқланган бўлиб, «бировнинг молини ноҳақ ейишга» киради.\n- қимор бирор-бир иқтисодий манфаат келтирмайди. Ислом ҳуқуқшунослигига асосан сармоя бирор фойдали маҳсулот ва хизматларга сарфланиши зарур. Қимор эса мавжуд бўлган бойликларни адолатсиз равишда қайта тақсимлайди, холос. Бошқачасига буни «қонун доирасидаги ўғрилик» деб аташ мумкин.\n- гардкамига қабул қилинадиган қарорлар доимо омадга боғлиқ бўлиб, онгли равишда қабул қилинган қарор деб бўлмайди. Аллоҳ таоло эса бизни ақлни ишга солиб, тафаккур асосида қарорлар қабул қилишга чақиради.\n- гардкам қарорлар деярли доим мағлубиятга олиб боради, ислом дини эса бирор лойиҳани бошлашдан аввал ҳисоб-китоб қилишга ва лойиҳанинг муваффақиятли бўлиш эҳтимоли юқори бўлсагина пул тикишга ундайди, албатта бу қимор концепциясига зид.\n- бундай қарорлар ишёқмасликни, мўъжизага кўр-кўрона ишончни ва гўлликни келтириб чиқаради. Ислом эса меҳнат қилишга ва ҳалол йўл билан пул топишга чақиради.\n- қимор ва гардкамига қабул қилинган бизнес қарорлар жамиятда табақаланиш пайдо бўлишига, одамлар бой ва камбағалга бўлинишига сабаб бўлади. Ислом дини эса доимо ижтимой адолат нуқтаи назаридан келиб чиққан ҳолда қарорлар қабул қилишга чақиради.\n- қимор ва шу тоифага кирувчи ўйинлар худди маст қилувчи ичимлик ва гиёҳванд моддалар каби тобеликни келтириб чиқаради, руҳий беқарорликка, аксилижтимоий хатти-ҳаракатларнинг пайдо бўлишига сабаб бўлади ва ҳақиқатда муҳим бўлган ишлардан чалғитади.\n- қиморбозлик инсонни жиноят қилишга ундайди, зеро пулини ютқазиб ҳеч нимасиз қолган инсон ҳар қандай йўл билан бўлса ҳам тез пул топишни ўйлайди ва ўғрилик, фирибгарлик, порахўрлик каби жиноий йўллар билан пул топиш тараддудига тушиб қолади.\n- қимор ва ва гардкамига қабул қилинган бизнес қарорлар аксар ҳолларда ўз жонига суиқасд қилиш ҳоллари кўпайишига, оилалар бузилишига ва бошқа мусибатларга сабаб бўлади.\nБу ҳаволада қимор ўйнашга ишқибозлар орасида ўз жонига қасд қилувчиларнинг нега кўп бўлиши масаласига бағишланган расмий илмий тадқиқотлар келтирилган.\nАллоҳ таоло Қуръони каримда (2:219, 5:90-91) жуда катта салбий - ҳам иқтисодий, ҳам ижтимоий, ҳам руҳий - оқибатлари борлиги сабаб қимор ва шу каби ўйинларни, ҳамда ўйламай, фақат омадга бўлган кўр-кўрона ишонч асосида қарор қабул қилишни тақиқлагандир, валлоҳу аълам.\n3. Аралаш тоифадаги ўйинлар. Бунда, аввалги икки тоифа - ҳамкорлик ва зиддиятга асосланган муносабатлар аралашиб кетади. Аслида, иқтисодий фаолиятнинг аксарияти аралаш тоифадаги ўйинлардан (муносабатлардан) ташкил топган. Фиқҳул муамала тамойилларига биноан, бундай муносабатларга фақатгина бир ҳолатда, яъни «ўзаро муваффақият» эҳтимоли «нол натижа» эҳтимолидан устун бўлгандагина киришиш мумкин.\nБироқ, шундай одамлар борки, улар гардкамчиликни маълум бир таваккалга асосланган бизнес қарорларга таққослаб, уларни бир-бирига ўхшатишга уринишади. Мисол учун, тадбиркор янги иш бошлаганида у бу иш натижаси қандай бўлишини, ёки деҳқон экин экишни бошлаганда, унинг ери қанчалик ҳосилдор бўлишини аниқ билмасдан иш бошлайди.\nЛекин бундай ўхшатиш умуман ноўрин, чунки тадбиркор ҳам, деҳқон ҳам табиий ноаниқлик шароитида қарор қабул қилади, лекин бу қарорлар уларнинг билими, тажрибаси, ҳисоб-китоблари ва бошқа омилларга асосланган бўлади. Бундан ташқари, улар муносиб турмуш тарзини таъминлаш учун қўшимча иқтисодий манфаат келтиришади. Қимор жамиятга қандай фойда келтириши мумкин?\nШундай қилиб, ислом, адолат ва одоб-ахлоққа асосланган ҳалол меҳнат устига қурилган ва ижтимоий манфаат пайда бўлишига сабаб бўлувчи ҳаётни ҳимоя қилади. Бунинг акси ўлароқ, қимор/гардкамчилик ва спекуляциялар адолатсизлик, телбалик, андишасизлик ва умидсизликка олиб боради. Молиявий муносабатларга келсак, гардкамчилик ва спекуляцияга деривативлар билан спекулятив мақсадларда савдо қилиш ёки қимматбаҳо қоғозлар бозоридаги спекулятив биржа ўйинлари мисол бўлиши мумкин.\nҚимматбаҳо қоғозлар бозори (фонд биржалари) ёки кўчмас мулк бозорларида олиб борилган (ҳеч бир қувватга эга бўлмаган пуллар билан бозорни «қизитган») спекулятив хатти-ҳаракатлар замонамизда юз берган барча инқирозларнинг сабабчиси десак хато бўлмайди (фақатгина 1637 йилда Нидерландияда юз берган дунёдаги биринчи кенг кўламли спекулятив «лола инқирози» нисбатан узоқ ўтмишда юз берган, холос).\nСпекулятив ҳаракатлар билан боғлиқ муаммо, бу албатта активларнинг нархи уларнинг ҳақиқий қийматидан анча устун бўлиб кетишига олиб борувчи амалиётлар билан боғлиқ. Бу «ортиқча қиймат» пуфак холос ва у бир кун келиб албатта ёрилади. Буни биз 2008 йилда молиявий амалиётлар кўлами билан активларнинг ҳақиқий қиймати ўртасида ҳаддан ташқари катта тафовутга йўл қўйилиши оқибатида юз берган жаҳон инқирозида кўрдик.\nТабиийки, ислом ҳуқуқи бундай спекулятив амалиётларни бутун жамиятни иқтисодий/молиявий инқирозлар ва уларнинг аянчли оқибатларидан ҳимоя қилиш учун тақиқлайди.\nИслом молиясида бундай спекулятив ҳаракатларнинг табиий равишда олди олинади, чунки бунда молиявий ва иқтисодий оқимлар бир-бири билан бевосита боғлиқ бўлади, мавжуд бўлган битта актив учун бир неча марта пул чиқарилмайди, яъни пул оқимлари қўшимча иқтисодий манфаат (яъни маҳсулот ёки хизмат кўринишидаги бойлик) яратиш жараёни билан бевосита боғлиқ бўлади.\nЯнгиликлар » Жамият » Таваккалми, гардкамми?\n07:06 Қимор аҳкомлари\n03:30 Турли ичимлик ва товарларда чиққан ютуқлар ҳам қимор ютуқлари саналадими?\n06:33 Андижондан Бухорога бориб қимор ўйнайдиганлар гуруҳи фош этилди\n00:02 Самарқанд вилоятида қиморхона фош этилди\n14:31 Футбол жамоаларига пул тикиш қимор эканлиги айтилди


16:05 / 03.11.2019 644 pdf Ўқиш режими + -\nАссалом алайкум ҳурматли устозлар. Менинг ҳам Муҳаммад соллаллоҳу алайҳи васалламга ҳурматим чексиз. Аллоҳдан у кишини тушимда кўришни, жаннатларда қўшни бўлишни дуо қилиб сўрайман. Танловга мен ҳам бир ҳаваскор сифатида қатнашмоқчиман. Бу шеърни мувашшаҳ шаклида ёздим. Яъни шеърнинг бош ҳарфлари қўшиб ўқилганда «Муҳаммад алайҳиссалом -Аллоҳнинг Расули» жумласи келиб чиқади. Мавлид тадбири шиори шу бўлгани учун ушбу жумлани танладим. Бу шеърда Расулуллоҳ соллаллоҳу алайҳи васалламнинг исм-сифатларини иложи борича жамлашга ҳаракат қилдим. Хато нуқсонлари учун Аллоҳдан мағфират этишини сўрайман.\nМаккада порлаган юлдуз эмас, ойсиз Набийим,\nУмматларга ҳам дўсту ҳам ёрсиз Набийим.\nҲошимий, арабий, мунжий Набийим\nАминим бир бора тушимга киринг\nМутаҳҳар бир бора тушимга киринг.\nМубашширу фозил, шафиқ, одилсиз,\nАзизсиз, важиҳсиз, солиҳ ўзингиз.\nДалилул хойрот, содиқ, мусаддиқ,\nАбу Иброҳим бир тушимга киринг,\nЛожувард нур бўлиб тушимга киринг.\nАллоҳим танлаган, ҳодий, музаккир,\nЙўлбошчи айлаган бандаларига\nҲарисун алайкум, қоидул-ғуррил\nИймонул-муттақин тушимга киринг.\nСаййидул-мурсалин тушимга киринг.\nСўзларингиз даво мўмин дардига\nАҳидо эргаштириб бизни ҳақ йўлга.\nЛойиқ уммат бўлмоқ истагим сизга,\nОқибо бир бора тушимга киринг\nМустафо, мунзиро тушимга киринг.\nЛойингизни тоблаб яратган Раббим.\nЛафзи ҳалол болиғ, воҳиду вакил.\nОшиқман, бир бора тушимга киринг.\nҲотамул-анбиё тушимга киринг.\nНасиҳ, шофий, набийют-тавба,\nИлоҳий нур бордир юзларингизда.\nНошир, Мухтор, Носир, мушаффаъ,\nГул бўйли Набийим тушимга киринг.\nРасулуллоҳ бир бора тушимга киринг.\nАллоҳ жаннатингда қўшни қил бизни,\nСоиқ қизлари билан дугона бўлай.\nУлар билан гўзал суҳбатлар қурай,\nЛутф этиб бир бора тушимга киринг.\nИстагим бир бора тушимга киринг.\nБухоро вилояти, Вобкент тумани, Кумушкент қишлоғи.\nОхунжон 13:24 / 04.11.2019\nЖуда ҳам ажойиб! Охирги пайтларда бундай мазмунли шеърларни кўплаб ўқияпмиз. Бизда ҳам шундай шоир, шоираларни борлиги жуда ҳам қувонарли. Роббимиз фаолиятларига барака берсин.\n08:00 / 04.11.2019 448\n18:08 / 03.11.2019 1170\n971 12:09 / 02.11.2019\n1648 16:30 / 02.11.2019\nБиз мусулмонлар Робиул аввал ойини ўзгача иштиёқ ва соғинч билан йил бўйи кутамиз. Чунки, бу ойда Ҳабибимиз Расулуллоҳ соллаллоҳу алайҳи васаллам таваллуд давоми...\n1091 14:08 / 04.11.2019\n7278 13:34 / 04.12.2017


21:43 / 17.05.2016\nМирзо Улуғбек номидаги Ўзбекистон Миллий Университетига янги ректор тайинланди. Kun.uz сайтининг университетдаги манбаси хабар қилишича, янги раҳбар жамоага 17 май куни кечқурун таништирилган.\nМаълум бўлишича, профессор, ф.м.ф доктори Абдураҳим Абдушукуров университетнинг янги ректорига айланган.\nШу вақтгача математика факультети декани сифатида фаолият кўрсатиб келган Абдушукуров янги лавозимда 1 кун олдин Тошкент давлат ўзбек тили ва адабиёти университетига ректор тайинланган Шуҳрат Сирожиддиновнинг ўрнини эгаллади. Абдушукуров факультет деканлигидан олдин ўқув ишлари бўйича проректор сифатида ишлаганди.\nЯнги ректор Миллий университетнинг Ўзбекистон Республикаси президенти Ислом Каримов 11 май куни «Ўзбекистон Миллий университети фаолиятини янада такомиллаштириш чора-тадбирлар тўғрисида»ги Қарори асосида қайта ташкил этилиши фонида тайинланди.\n12 май куни университетнинг 98 йиллиги нишонланганди.


23 ноябр куни Ўзбекистонда ҳаво ҳарорати 20 даражагача кўтарилади\nЎзбекистон 10:42 / 22.11.2021 3767\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 4-6 даража, кундузи 16-18 даража илиқ бўлади.\nҚорақалпоғистон Республикаси. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 12-17 даража илиқ бўлади.\nХоразм вилояти. Ҳаво ўзгариб туради, баъзи жойларда ёмғир ёғади. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 12-17 даража илиқ бўлади.\nБухоро ва Навоий вилоятлари. Ҳаво ўзгариб туради, баъзи жойларда ёмғир ёғади. Шамол шарқдан 7-12 м/с тезликда эсади. Ҳарорат кечаси 1-6 даража, кундузи 14-19 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 4-9 даража, кундузи 13-18 даража илиқ бўлади.\nҚашқадарё вилояти. Ҳаво ўзгариб туради, баъзи жойларда ёмғир ёғади. Шамол шарқдан 7-12 м/с тезликда эсади. Ҳарорат кечаси 4-9 даража, кундузи 15-20 даража илиқ бўлади.\nСурхондарё вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 2-7 даража, кундузи 15-20 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Баъзи жойларга туман тушади. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 7-12 даража илиқ бўлади.


Лотин имло Kirill imlo\n❖ Бош саҳифа\n❖ Жавондаги китоб\n❖ Ижод мактаби\n» Сўнмаган ой қиссаси\n» Олтин қурбонлик истайди\n» Вақт қиймати\n» Танлов ғолиблари!\n» Шоҳрух Усмонов тақризи\n» Гулҳаё Уралова тақризи\n» Илҳом Салимов тақризи\n» Куй сеҳри\n» Авлиё тут\nEsdalik.uz Ўзбектош Қиличбек Бек Али Жаҳон адабиёти Имомнинг маникен қизи Мафтуна Муҳаммадаминова Нодирабегим Иброҳимова Омина Шенликўғли Она Ота Саломов Мақсудхон Санжарбек Икромов ТАНЛОВ Фотима Шоҳрух Усмонов аёл баҳор жавондаги китоб жаҳон адабиёти ижод мактаби мақола миллат муҳаббат назм наср севги соғинч таржима шеърият шеърлар эсдалик янгиликлар ёш ижодкорлар ёшлик ёшлик илҳомлари ўзбек Қандилат Юсупова қиз қишлоқ ҳикоя\nСаҳифа: Жавондаги китоб / 27-07-2020, 11:07 / 228\nҲамиша қовоғидан қор ёғиб турадиган профессор бир гала ассистенту талабаларини эргаштирганича шитоб билан палатага кириб келди. У шу ердаги кўз касалликлари клиникасининг мудири бўлиб, ниҳоятда қаттиққўл, қўрс, тунд ва совуқ одам бўлгани учун олимдан кўра кўпроқ биринчи жақон уруши пайтидаги генералларга ўхшаб кетарди. Фақат шогирдлари билан ассистентларгина эмас, балки яқин ошна-оғайнилари ҳам ундан ҳайиқиб туришарди, кўз кўзга тушган маҳалда иложи борича тезроқ жуфтакни ростлаб қолиш пайида бўлишарди. Аслида у бир талай ихтиролару илмий асарларнинг муаллифи, қатор-қатор тиббий ва илмий жамиятларга сайланган олим, хуллас, тиббиёт оламида донг таратган зўр мутахассис эди. Шунга кўра, ҳаммалари унинг ҳурматини бажо келтириб юришарди.\nОдатда у палатага киргач, беморнинг олдида бир нафас тўхтаб, дарров иккинчисига ўтиб кетар, ассистент врачлар эса, унинг кутилмаганда бир нимани сўраб қолишидан чўчиб, доим типирчилаб туришарди.\n— Буниси янгими?\n— Ҳа, домла, кеча олиб келишди, — деди шоша-пиша чап томондаги ассистент.\n— Касали нима экан?\n— Ҳалигача аниқлаёлмадик. Иккала кўзида санчиқ турган, тинимсиз боши оғрийди.\nПрофессор изтироб ичида тўлғаниб ётган беморнинг қонталаш кўзларига бир зум тикилиб турди-да:\n— Анализлар? — деб минғирлаб қўйди.\n— Бўлди, домла.\nАтрофдагилар камгап профессор текшириб кўриш учун беморнинг кўзидан назла олинглар, демоқчи бўлганини дарҳол пайқашди.\nПрофессор хонасига кириб кетди. Ассистентлар эрталабки бемор кўриш маросимидан осонгина қутилганлари учун енгил нафас олишди.\nИкки ассистент касал кўздан назла олгач, профессорга элтиб беришди. Профессор микроскопга эгилиб, анчагача назлани кузатиб турди. Ниҳоят, бошини кўтарганида лабларида табассум жилва қиларди. Неча йиллардан бери бирга ишлаб, бирор марта ҳам тишининг оқини кўрмаган ассистентлар учун бу кутилмаган янгилик бўлди. Шундан кейин профессор жавонда турган семиз-семиз китоблардан бир дастасини олиб, шоша-пиша ичини титкилай кетди. Ўқтин-ўқтин унинг «худди ўзи», «ўша», «ҳм» деган сўник овози эшитилиб турди.\n— Қани, дарров врачларни чақиринг, талабалар ҳам келишсин, — деб буюрди у оёқда қимир этмай турган иккала ассистентга.\nХона ичи бир зумда тўлиб кетди. Ҳамиша тўрсайиб юрадиган профессорни ҳозир таниб бўлмасди. У байрам кунига бир қучоқ совға-салом олган етим боладай ўзида йўқ хурсанд эди. Кап-катта одам ўзига ярашмаган қилиқлар қилар, азбаройи жазаваси тутиб, юраги ҳаприқиб кетганидан микроскоп атрофида чир-чир айланарди.\n— Йигитлар, — деди у энтикиб. Ассистент ва талабаларига у ҳамиша шундай деб мурожаат қиларди, — омадни қаранг, омадни… Зўр омад бу! Биз ноёб, ғоятда ноёб микробга дуч келдик. Бу жуда-жуда кам учрайдиган тасодиф. Уни бир кўриш орзусида юрган кўз докторлари озмунчами… Сизлар бахтли экансиз, ҳали студент бўла туриб, шу шарафга муяссар бўлдингиз. Бу микроб бир миллион, ҳатто беш миллион беморнинг ичидан фақат биттасида учраши мумкин…\nПрофессор терисига сиғмай, ҳадеб қўлларини ишқар, ҳар гапнинг бирида нуқул «ноёб микроб» деб қўярди.\n— Мен ўзим бу микробни умримда иккинчи марта кўришим. Илк бор Парижда менгаям профессорим кўрсатган эди. Африкалик бир занжини олиб келишувди… Бу микроб одамга ўтгандан кейин дарҳол қирқ саккиз соат ичида операция қилинмаса, кўз кўр бўлиб қолади. Шунинг учун ҳозироқ чора-тадбир кўриш керак. — У ассистентлардан бирига юзланди. — Хўш, оғриқ қачон бошланибди?\n— Кеча эрта билан. Касалхонага кечқурун олиб келинди.\n— Шундайми… Дарҳол операцияга киришилмаса, йигирма тўрт соат ичида кўздан ажраб қолиши мумкин. Бу микроб ғоят хатарли… Ёш безларига ўрнашиб олгач, ўз-ўзидан урчийди, кейин миядаги кўриш марказига ўтиб, уни тамоман ишдан чиқаради. Энди навбат билан микроскопга яқин келиб, уни яхшилаб кўриб олинглар…\nАссистентлар билан студентлар бирин-кетин микроскопга яқинлашиб, ноёб микробни обдан томоша қилишди. Профессор эса таниш-билиш ҳамкасбларига телефон қилиб, бу кутилмаган воқеадан барини хабардор қилди.\n— Мон шер? (азизим, фр.) Фавқулодда мўъжиза! Демак, кўрмаган экансиз-да?! Жудаям ноёб нарса! Туркияда ҳали бунақаси учрамаган. Жудаям ажойиб иш бўлди-да, мон шер.\n«Ана, айтдим-ку сизларга, буям умрида кўрмаган экан», дерди у ҳар гал навбатдаги ҳамкасбига телефон қилиб бўлгач.\nПрофессор яна бир талай илмий жамиятлару касаба уюшмаларига қўнғироқ қилиб, ҳаммасини бу янгиликдан воқиф этди. Ора-сира шогирдларига ўгитлар бериб ҳам турди.\n— Бу микроб бошқа муҳитда яшаёлмайди, дарҳол нобуд бўлади. Бинобарин, у юқумли эмас. Акс ҳолда, дунёни кўр босиб кетарди… Уни эҳтиёт қилинглар, зинҳор нобуд бўлмасин.\nҲаловатини йўқотган профессор тушликкаям чиқмади, шогирдларига ноёб микроб хусусида турли-туман топшириқлар берди. Икки нафар ассистент камёб микробнинг минг карра катталаштирилган суратини чизадиган, қолганлари эса унинг ҳаётини сақлаб қолиш учун тегишли шарт-шароит яратадиган бўлди. Профессорнинг ўзи эса яна китобга шўнғиб кетди.\nЎша куни клиникада ҳамма ноёб микроб билан овора бўлди. Ҳатто ҳамширалар, энагаю фаррошлар ҳам бу ишга сафарбар этилди. Касалхона тарихида биринчи марта иш куни ғоят унумли ўтган бўлса, ажаб эмас. Ноёб микробнинг дарагини эшитиб, қўшни клиникалардан ҳам тўдалашиб одамлар кела бошлади. Профессор ташриф буюрганларга унинг таърифини келтириб турди.\nТаомилга хилоф равишда шу куни клиникада ярим кечагача роса тер тўкиб ишлашди. Эртасига профессор факультет мажлислар залида бу ҳақда маъруза қилмоқчилигини билдирди, бунга ҳам ҳозирлик кўрилди.\nПрофессор уйига жуда кеч қайтди. Жаҳон тиббиёти тарихида янги саҳифа очиши лозим бўлган маъруза устида туни билан мижжа қоқмай ишлади. Кўзи илинган чоғларида ҳам мияси нуқул ноёб микроб билан банд бўлди. Тонг ёришиши биланоқ касалхонага югурди. Дарҳол микробни суриштирди. Демак, тирик экан-да! Қойил, сунъий муҳитдаям урчибди!\nПрофессор ўзини қўйгани жой тополмай қолди, икки гапириб, бир кулди, ҳазил-мутойибаларни қалаштириб ташлади, ҳатто фаррош хотинларгаям тегажоқлик қилиб юборди. Ўша куни маъруза ҳам зўр тантана билан ўтди. Факультет залига йиғилган тумонат одам уни катта қизиқиш билан тинглади.\nНоёб микроб устидаги тажрибалар қизғин давом эттирилди. Профессор чет эллик ҳамкасблари ва устозларига устма-уст телеграммалар йўллаб, уларни бу янгиликдан огоҳ қилди. Клиника чинакам илмий текшириш марказига айланди. Врачлар, ассистент ва студентлар завқ-шавқ билан ишга шўнғиб кетишди.\nДум-думалоқ микроб сунъий шароитда бирдан ипдай чўзилиб, шакли ўзгариб қолганини кўриши биланоқ уч ассистент ҳовлиққанича профессорнинг хонасига бесўроқ кириб келди. Профессор азбаройи жўшиб кетганидан бармоқларини шиқирлатиб, уй ичида йўрғалаб ўйнаётган экан. Воқеани дарҳол хабар қилишди.\n— Ҳаммани тўпланглар, — деб буюрди у.\nХона ичи яна лиқ тўлди. Профессор йиғилганларни янгиликдан хабардор қилгач, бу ноёб микроб ҳақида китоб ёзиш нияти борлигини айтди.\n— Хўш, беморнинг ўзи қалай? — деб сўраб қолди у даволовчи ассистентдан.\n— Оғриқ тўхтади.\n— Аниқроқ қилиб гапиринг.\n— Иккала кўзи сўқирлашди.\n— Ана, айтмадимми, — деди профессор оғзи қулоғига етиб, — агар қирқ саккиз соат ичида зудлик билан чора кўрилмаса, бемор кўздан қолади, оғриқ таққа тўхтайди. Беморнинг кўзларида ўтган куни эрталаб санчиқ бошланган, ҳисобга кўра мана бугун босилиши керак эди. Шундай бўлдими.\n— Шундай, — деди унинг гапини маъқуллаб даволовчи ассистент.\n— Илмда ҳикмат кўп, йигитлар. Мана, айтганим келди…\nНоёб микроб устидаги кузатувларини давом эттириш мақсадида профессор шогирдларини эргаштириб, енгил қадам ташлаганича тўғри лабораторияга кириб кетди.\nТеглар: Азиз Несин хамшира жаҳон адабиёти\nҒалаба яқин эди...\nИЖОДКОР “ЖУНУН”И ҲАҚИДА\nEsdalik.uz © 2016-2020. Сайтда тақдим этилган электрон манбалардан фақатгина шахсий мутолаа мақсадида фойдаланиш мумкин. Мурожаат учун: @esdalikuz_bot


16 Февраль 12:20\nMÚNHEN. Kazinform – Қозоғистон Президенти Мюнхен хавфсизлик конференциясида Марказий Осиёдаги вазият муҳокамасида иштирок этди, деб хабар беради Kazinform Ақорда матбуот хизматига ҳавола қилиб.\nҚР Президенти БМТ 75 йиллигига бағишланган олий даражадаги тадбирда нутқ сўзлади ҚР Президентининг ўтган ҳафтадаги фаолиятига видеошарҳ Қасим-Жомарт Тоқаев БМТ Бош ассамблеясининг 75-сессиясида иштирок этади\nДавлат раҳбари хавфсизлик бўйича 56-чи Мюнхен конференцияси панель сессиясида «Географик жойлашувнинг аҳамияти: Марказий Осиё ҳақида суҳбат» мавзуида нутқ сўзлади. Афғонистон Президенти Ашраф Ғани ҳам ушбу дискуссияда спикер сифатида иштирок этди. Тадбирда америкалик дипломат, Халқаро алоқалар бўйича кенгаш президенти Ричард Натан Хаас модератор бўлди.\nТадбир қизғин баҳс-мунозаралар форматида ўтди. Спикерлар модератор саволларига жавоб бериб, Марказий Осиёдаги хавфсизликни таъминлаш бўйича фикрларини ўртага ташлади.\nДавлат раҳбари ҳудуднинг эгаллайдиган ўрни ҳақида гапираркан, Марказий Осиёнинг глобал геосиёсатдаги роли кучайшда давом этишини таъкидлади.\nҚасим-Жомарт Тоқаев форум иштирокчиларига Қозоғистоннинг ташқи сиёсий фаолиятида устувор аҳамиятга эга йўналишлар, юртимизнинг Россия, Хитой, Европа Иттифоқи, АҚШ ҳамда Афғонистон билан ўзаро муносабатлари ҳақида гапириб берди.\nҲудуддаги хавфсизликни таъминлаш масаласи махсус мавзу сифатида муҳокама қилинди. Давлат раҳбари гиёҳванд моддаларни ноқонуний ташишга қарши кураш чора-тадбирларига, Қозоғистоннинг терроризмга қарши саъи-ҳаракатлари, «Жусан», «Русафа» операциялари якунларига атрофлича тўхталиб ўтди.\nШунингдек Қасим-Жомарт Тоқаев иштирокчиларга ўзининг президент сифатидаги устувор аҳамият қаратадиган йўналишлари, юртимизнинг сиёсий ва иқтисодий ислоҳотларининг асосий йўналишлари ҳақида айтиб берди. Шу ўринда Президент иқтисодиётимизни диверсификация қилиш, инновациялар ва рақамлаштиришни ривожлантиришнинг ўта муҳим эканлигини таъкидлади.\nСессия сўнггида Давлат раҳбари иштирокчилар саволларига жавоб берди.


Москвадаги Альфа банк офисига ҳужум уюштирилди - EFFECT.UZ\nМосквадаги Альфа банк офисига ҳужум уюштирилди\n. 17:55 | 23.05.2020\nМосквадаги Альфа банк офисида бир киши гаровга олинган. У бинони портлатиб юбориш билан таҳдид қилмоқда\nФавқулодда вазиятлар хизматидаги манбага кўра, тажовузкор Земляной Валдаги банк бўлимида камида беш кишини қўлга олган\nҲужум қилган шахс, дастлабки маълумотларга кўра, Москва шаҳридаги Земляной Валдаги Альфа Банкнинг офисида камида беш кишини гаровга олган ва ушбу муассасани портлатиш билан таҳдид қилмоқда. Бу ҳақда «ТАСС» га фавқулодда хизматдаги манба маълум қилди.\n“Номаълум шахс Земляной Валдаги Альфа Банк биносида беш кишини гаровга олди ва ушбу муассасани портлатиш билан таҳдид қилмоқда. Банк биносида камида беш киши гаровга олинган”, — деди манба.\nМанбага кўра, босқинчи қора пальто кийган, ва у қора ниқобда. «Унинг қўлида сариқ сумка бор, унинг сўзларига кўра — ичида портловчи мослама бор», — дея хулоса қилди манба. Ҳуқуқ-тартибот идоралари ходимлари ҳужум қилган шахс билан музокара олиб боришмоқда.\nАйни пайтда манбанинг сўзларига кўра, барча тезкор хизмат вакиллари воқеа жойида ишламоқда. Россия гвардиясининг тезкор ҳаракатларидан иборат махсус гуруҳ ушбу жойга жўнаб кетди.\nМосква транспортининг ахборот маркази фавқулодда вазиятда транспорт воситаларининг тўсиб қўйилишини маълум қилди. “Юқори Сиромятническая кўчаси бўйлаб Земляной Валдан Юқори Сусалний торигача бўлган ҳаракат тақиқланган”, — деди агентлик суҳбатдоши.\nАввалроқ, ТАССнинг ҳуқуқни муҳофаза қилиш органларидаги манбаси “02“ хизматига номаълум шахс Москва марказидаги банкда бир неча кишини ушлаб тургани ҳақида хабар келган.\nTeglar:Moskva, Альфа банк\nФранция чемпионатининг янги мавсуми бошланиш санаси маълум бўлди\n#ЖЧ: Ҳарбий боксчилар ўртасида ЖЧ: Бугун тўрт нафар ўзбекистонлик боксчилар олтин медаль учун жанг қилад\nБугун финал йўлланмаси учун жанг қиладиган ҳарбий боксчилар билан танишинг!


Сифати паст мобиль алоқа учун жарима солинади » Новости Узбекистана сегодня: nuz.uz\nНовости Узбекистана → Фан ва технология → Сифати паст мобиль алоқа учун жарима солинади\n09-11-2017 14:54 0 679 Рейтинг0 Чоп этиш\nСифати паст мобиль алоқа учун жарима солинади\nҚҲТБТ порталида Вазирлар Маҳкамасининг “Телекоммуникация хизматлари сифатини янада яхшилаш чора-тадбирлари тўғрисида”ги қарори лойиҳаси муҳокама учун жойлаштирилди. Norma.uz хабарга таяниб kun.uz ёзмоқда.\nЛойиҳа билан янгиланган:\n• алоқа, ахборотлаштириш ва телекоммуникация технологиялари соҳасида бузилишлар турларини;\n• улар учун молиявий санкциялар (жарималар) миқдорларини жорий қилиш назарда тутилмоқда.\nМаълумот учун: ҳозирги вақтда Вазирлар Маҳкамасининг 14.08.2000 йилдаги 318-сон қарори билан тасдиқланган миқдорлар амал қилмоқда.\nБузилишлар ва санкцияларнинг янги турлари\nМобиль алоқа хизматлари кўрсатиш ва маълумотлар узатиш тартибини бузганлик учун молиявий санкцияларни жорий этиш таклиф қилинаётир. Уларга:\n• 2G, 3G, 4G тармоқлари учун маълумотлар узатишнинг ўртача тезлигига риоя қилмаслик;\n• нутқни узатиш сифати, боғланишни ўрнатиш вақти бўйича нормативларга мувофиқ келмаслик;\n• абонентнинг ташаббусисиз ўрнатилган боғланишни узиш;\n• чақирувларнинг умумий сонида муваффақиятсиз боғланишлар нормативининг ортиқлиги;\n• маълумотлар узатиш тармоғига киришни тиклашнинг норматив вақтининг ортиқлиги ва бошқалар киради.\nШунингдек, операторлар ва провайдерлар томонидан ахборот-маълумот хизматлари кўрсатиш қоидалари бузилганлиги учун жарималар жорий қилинмоқда:\n• телефон бўйича техник қўллаб-қувватлаш хизматидан фойдаланиш имкониятининг йўқлиги;\n• операторнинг жавоб бериш вақтининг бузилиши.\nЖарималар ЭКИҲга нисбатан каррали миқдорда ўрнатилади. Телеграф, шаҳарлараро ва халқаро алоқалар билан боғлиқ бузилишлар учун жарималарни чиқариб ташлаш таклиф қилинди.\nКим жарима солади?\nАлоқа, ахборотлаштириш ва телекоммуникация технологиялари соҳасида назорат бўйича давлат инспекцияси бузилишларни аниқлайди ва тегишли хўжалик юритувчи субъектларга жарима ҳисоблайди. Бунинг учун Назорат қилувчи органлар фаолиятини мувофиқлаштириш бўйича республика комиссиясининг рухсатномаси талаб этилмайди.\nМолиявий санкциялар кўринишида ундириладиган маблағлар Ахборот-коммуникация технологияларини ривожлантириш жамғармасига (ВМнинг 19.12.2012 йилдаги 356-сон қарори билан ташкил этилган) берилади.\nМолиявий санкцияларни (жарималарни)ҳисоблаб ёзиш ва қўллаш бўйича низомни ишлаб чиқиш ва тасдиқлаш режалаштирилмоқда.


ИнтерФУТБОЛ :: Нигериялик футболчининг Ўзбекистондаги саргузаштлари\nНигериялик футболчининг Ўзбекистондаги саргузаштлари\nSports.ru сайтининг «Узбекская кухня» блоги муаллифи Евдоким Раимов Ўзбекистонда пулсиз қолган нигериялик футболчи Саймон Аконг билан суҳбатлашди.\nҚуйида муаллифнинг шу мавзуга бағишланган мақоласи ва унинг суҳбатдоши билдирган фикрлар билан танишишингиз мумкин.\nСамарқанддаги Бўстонсарой кўчасида қаҳва ичиб, Ўзбекистоннинг Сенегалга қарши учрашуви ҳақида материал тайёрлаш ниятида эдим.\nКутилмаганда «Фейсбук»даги постга кўзим тушиб қолди. Унда бир футболчи Нигериядан Ўзбекистонга бирор-бир клуб билан шартнома имзолаш мақсадида келгани ҳақида ўқидим. Натижада, у пулсиз, бошпанасиз ва овқатсиз қолган. Футболга қизиқадиган шахс сифатида вазият билан қизиқдим.\nУ Ўзбекистонга ҳеч қандай таниш-билишсиз, агентсиз келган экан. «Фейсбук»даги пост соҳиби Фарид билан алоқага чиққанимдан кейин бунга амин бўлдим. Тахминан бир ҳафта мобайнида Фарид ва футболчи билан учрашишга келишдим. Ниҳоят, учрашдик.\n- Фарид, у билан қандай танишдингиз?\n- Дўстларим билан кафега киргандим. У ерда Саймон ҳам овқат харид қилаётган экан. Ҳайрон қолдик. Самарқандда европалик сайёҳларни кўп учратасиз.\nАфрикалик ёки америкаликларни эса кам кўрасиз. У билан танишишга қарор қилдик ва футболчи эканлигини билиб олдик. Аконг Ўзбекистонга жамоа қидириб келган экан.\n- У ёлғизмиди ёки агенти биланмиди?\n- Бунисини аниқ билмайман. Агенти бўлмаса керак, лекин нигериялик икки дўсти бор эди. Улар ҳам кўрикда эканлар. Айни пайт Про-лига клублари билан келишувга эришганлар. Саймон ҳозир ёлғиз. Ўша учрашувдан кейин у билан дўстлашиб олдик ва ўзимиз билан футбол ўйнашга чақирдик.\nСавияси юқорилиги кўриниб турибди. Кейинчалик муаммолари ҳақида билиб олдим. Унинг деярли пули қолмаган. Аммо мендан бирор марта ёрдам сўрамади. Лекин дўстларим билан ёрдам беришга қарор қилдик. Энг катта муаммо - май ойида унинг визаси тугайди. Агар ўша вақтгача шартнома имзолай олмаса, юртига қайтиб кетишига тўғри келади.\nУ барча харажатларни ўзи қилгани учун пули қолмаган. Ҳозирда қўлимиздан келганча ёрдамлашиб турибмиз. Самарқанднинг «Шердор» клуби варианти пайдо бўлганди, у ерда машғулотларда ҳам қатнашди. Лекин клуб унинг учун жорий қилинган солиқни тўлай олмайди.\nАгар хорижлик футболчи ўз миллий ёки ёшлар терма жамоаларида ўйнамаган бўлса, 60 миллион сўмлик солиқ жорий қилинган. Бу клубларимиз учун оғирлик қилади.\nБугун Зоминдан келди, кўрикдан. Эрталаб назорат ўйинида қатнашиб, голли пас ҳам берди. Афтидан, у клуб вакилларига маъқул келган. Улар менга қўнғироқ қилишлари лозим. Ўзингиз биласиз, ҳамма ҳам инглиз тилида гаплашавермайди.\n- Саймон, Ўзбекистонга қандай келиб қолдингиз?\n- Юртингиз ҳақида кўпдан бери биламан. Ўзбек футболи Осиёда юқори ўринларда туради. Шу боис икки нафар дўстим билан бахтимизни Ўзбекистондан излашга қарор қилдик. Улар ҳам футболчилар ва ёмон ўйнашмайди.\n- Ҳозиргача фаолиятингиз қандай кечган? Иш берувчингиз билиши керак бўлган муҳим жиҳатлар нималардан иборат?\n- Ҳужум чизиғида ўйнайман. Гол уришни яхши кўраман. Нигериянинг қатор клубларида ўйнаганман. Улар регионал ва олий дивизион жамоалари эди.\n- Божхона ходимлари футбол ўйнаш учун келганингизни билиб, қандай муносабатда бўлишди?\n- Умуман олганда, ажойиб кутиб олишди. Визани олганимдан сўнг мақсадим сари интилишни бошладим. Халқингизнинг меҳмондўстлиги кўриниб турибди.\n- Ўзбекистондаги дастлабки кунлар қандай кечди? Ҳар ҳолда, шунчаки келмагансиз, қандайдир режалар бўлгандир?\n- Албатта. Дастлаб дўстларим билан Тошкентга бордик. У ерда «Машъал» клуби кўригида бўлдик. Лекин легионерларга жорий қилинган солиқ туфайли шартнома имзолай олмадик.\n- Қизиқ, «Машъал» молиявий жиҳатдан бақувват клублардан ҳисобланади...\n- Афсуски, бундан хабарим йўқ. Кейин Бухорога чақиришди. У ерда маҳаллий жамоалардан бирида ўйнадик. Дўстларимдан бири Бухорода шартнома имзолашга эришди.\nУнинг учун хурсандман. Лекин менга шаҳардаги муҳит ёқмади. Худди каттакон қишлоқ сингари. Мана, Тошкентда бўлдим. Ажойиб шаҳар, пойтахт менга жуда ёққанди.\nСамарқанд ҳақида ҳам шундай дейишим мумкин. Бу ерда хорижликлар учун шароитлар яратилган. Жиззахда бўлдим, у ер ҳам яхши экан. Бухоро эса менга унчалик ёқмади.\n- Нима учун агентлар билан боғланмагансиз ва барчасини ўзингиз бажарасиз?\n- Биринчидан, қачонлардир агентлар билан ишлаганман. Лекин улардан куйганман. Билсангиз, агентларга фақат пул керак, бошқа нарса эмас. Уларнинг миясида фақат молиявий манфаат, ўз футболчилари учун шароит яратиб беришни ўйлашмайди.\nЯна бир мисол, бошқа мамлакатга кўрикка бориш учун барча харажатларни ўзим қоплашим керак. Бундан ташқари, яна агентга ҳам тўлайманми?\n- Яхши ишлайдиган агентни топиш осон-ку. Сиз учун яхши шартнома топиб беради ва маошингизнинг 10 фоизини олади...\n- Ўз савиямни биламан ва уни ҳар қандай кўрикда намойиш қилишим мумкин. Айнан шунинг учун ҳам Ўзбекистонга келганман. Фаолиятимнинг бу босқичида менга агент керак эмас.\n- Бу ерга келгунча Ўзбекистон ҳақида нималар билгансиз?\n- Очиқ айтаман, олдин ҳам Ўзбекистонда бўлганман. Лекин фақат сайёҳ сифатида. Бухоро, Хива ва Самарқандни томоша қилганмиз. Ўшанда бу ер ёқиб қолганди. Айнан шунинг учун ҳам севимли ишим билан шуғулланиш учун Ўзбекистонга келдим.\n- Ўзбек клублари нимаси билан эсда қолди?\n- Ҳозир солиштира олмайман, лекин Нигериянинг катта клублари Ўзбекистон чемпионати жамоаларидан кучлироқдек кўринди. Ўзбекистон олий дивизионидаги клублар билан ҳали танишмадим. Бироқ ўзбек жамоалари техник футбол намойиш қилишлари кўриниб турибди.\n- Дўстларингиз маҳаллий клублар билан шартнома имзолашди. Сиз нима учун келишувга эриша олмадингиз?\n- Тошкентда нима бўлгани ҳақида айтдим. Бухорода мураббийлар мени фақат ярим ҳимояда ўйнатишди. Уларга бу менинг чизиғим эмаслигини бир неча бор айтдим. Ярим ҳимояда ўйнаш мен учун қулай эмас. Шу боис ҳам уларга ёрдам бера олмадим.\nЧунки майдон марказида кучли ўйин намойиш қилолмайман. Плюс томонларим ҳақида гапирадиган бўлсам, жисмонан бақувватман, рақиб жарима майдонида тўпни олиб қўйишда фаолман.\n- Ўзбекистонликлар сизни қандай қабул қилишди? Бундай меҳмондўстликни кутганмидингиз?\n- Тўғрисини айтсам, бу ернинг одамларини бунчалик меҳрибон деб ўйламагандим. Ҳамма ерда саломлашиб, мулоқот қилишимда ёрдамлашишди. Ўзингиз биласиз, тил муаммоси бор.\nБу ерда ҳамма ҳам инглиз тилида гаплашмайди. Лекин мени ҳайратлантирган нарса - халқингизнинг меҳрибонлиги. Ҳамманинг ёрдам бергиси келади. Бир неча бор меҳмонга таклиф қилишди. Буни ҳеч қачон унутмайман.\n- Ўзбекистонга келиш учун анча пул сарфлаганингиз тўғрими? Яшаш ва овқат учун пулингиз тугагани ростми?\n- Ҳа, бу ҳақиқат. Чиндан ҳам пул борасида муаммоларим бор. Январдан бери ҳамма пулимни сарфлаб бўлдим.\n- Шунга қарамай, «Фейсбук»даги постда ёзилишича, сиз Ўзбекистоннинг профессионал клубида маошсиз ўйнашга рози экансиз...\n- Ҳа. Футболдаги савиямни кўрсатмоқчиман. Футболни пул учун ўйнамоқчи эмасман. Бу ўйинни яхши кўраман. Менга ҳеч нарса керак эмас, яшаш учун жой ва озиқ-овқат бўлса, кифоя. Ўзбекистон футболининг ривожланишида ёрдам бермоқчиман. Албатта, бутунлай маошсиз ўйнамоқчи эмасман.\nҲар бир касб эгаси ҳам бундай қилмайди. Мен ҳам пул ишлашни, мақсадимга эришишни истайман. Аммо Ўзбекистонга келдим. Бунчалик қийин бўлишини кутмагандим. Бу ерда ўйнаш менинг орзум, унинг ушалиши учун эса текинга ўйнашга ҳам розиман.\n- Самарқандда ҳамюртингиз Дэвид Ония ҳақиқий афсона эди. У Малайзияда машғулот пайтида оламдан ўтган. Уни танирмидингиз?\n- Ҳа, у ҳақда биламан. Бу хабар нигерияликлар учун оғир бўлганди. Гарчи у Осиёда ўйнаган бўлсада, нигериялик мухлислар худди европалик юлдузлар сингари Онияни ҳам кузатиб боришарди.\n- Дэвид Самарқанднинг «Динамо» клубида сардор бўлган ва бу ерда турмуш қурганди. Сиз ҳам шуни такрорлашга тайёрмисиз? Ёки рафиқангиз борми?\n- О, йўқ-йўқ (кулади)! Келинг, бошқа саволга ўтинг.\n- Бугун Зоминдан қайтдингиз. Бу кўрикмиди ёки ЎФАнинг нормативларини топширдингизми?\n- Бу ҳақиқий кўрик эди. Жамоа сафида битта ўртоқлик ўйинида майдонга тушдим. Ўйлайманки, имкониятларим ёмон эмас. Уларнинг қўнғироқларини кутяпман.\n- Нигерия ва Ўзбекистон футболи орасидаги фарқ қандай?\n- Фарқ? (Ўйлаб кўриб) Биринчидан, майдонлар. Олий дивизиондаги клубларнинг майдонлари жуда яхши экан. Нигерияда буни кам учратасиз.\nАлбатта, бизнинг футболда жисмоний ҳолатга кўпроқ эътибор қаратилади. Ўзбек футболи ҳам бу борада кам эмаслигини айтмоқчиман. Ҳозирда Осиёда ўз ўрнига эга. Бунга ёшлар жамоасининг қитъа чемпиони бўлгани яққол мисол бўла олади.\n- Сизнингча, Нигерияда айни пайтдаги энг машҳур футболчи ким?\n- Албатта, Виктор Мозес. У жуда катта ишни бажаради. Менинг севимли футболчим. Жон Оби Микел ҳам Нигериянинг ҳақиқий афсонаси. Шунингдек, Келечи Ихеаначо, Аҳмад Муса, Браун Идейелар ҳам бор. Лекин Мозес барибир, энг яхшиси.\n- Африкада футболчиларнинг ёшини кичрайтириш ривожланган дейишади. Шу қитъа вакили сифатида бу борада нима дея оласиз?\n- Буни жамоаларимизнинг жисмонан кучли эканликлари билан изоҳлайман. Европадан фарқли ўлароқ, биздан бўйдор ва бақувват футболчилар етишиб чиқишади.\nШу боис ҳам «кўҳна қитъа»да уларга талаб катта. Аслида, бу муаммони шов-шувларни яхши кўрадиган журналистлар ўйлаб топишган.\n- Ўзбекистондан бошқа вариантлар ҳам бормиди?\n- Ёшлигимда Бельгияда кўрикда бўлганман. Ўзбекистонга келишимдан аввал Австралияга таклиф қилишди. Аммо ўшанда дунёнинг нариги чеккасига учиб бориш учун пулим йўқ эди.\n- Футболчилар бу ердан кўп маош оладиган мамлакатларга борсангиз бўлмасмиди? Фақат Европа эмас, айтайлик, Малайзия ёки Форс кўрфази давлатларига.\n- Бир томондан ҳақсиз. Лекин Австралияга учсам, авиачипталар учун кўп пул сарфлашимга тўғри келади. Европага учсам ҳам шундай.\nКейин қаердадир яшаш ва овқатланиш керак. Нигериядан Москва орқали Ўзбекистонга учиб келиш бор-йўғи 2000 долларга тушади. Қолаверса, виза масаласида ҳам айтарли муаммолар йўқ.\nАгар Ўзбекистонда яхши ўйнасам, Россия клубларининг эътиборига тушишим мумкин. Шунингдек, бу ерда ҳам рус тилида яхши гаплашишади.\n- Ўзбекистонни эсдан чиқармайдиган учта жиҳатни айтиб беринг?\n- Меҳмондўстлиги бўлса керак. Бу ерда яхши инсонлар яшашади. Менимча, шунинг ўзи етарли.\n- Ўзбек паловини татиб кўрдингизми?\n- О, жуда мазали. Айнан бугун едим. Бу ернинг таомларини яхши кўриб қолдим, айниқса, паловни.\nP.S.: Интервьюдан бир кун ўтиб, «Зомин»нинг Саймон Аконг билан шартнома имзоламагани ҳақида хабарлар чиқди. Бунга битимнинг нерентабеллиги клуб бюджетига зарар келтириши сабаб қилиб кўрсатилган.\nСаймоннинг эса меҳмонхонада туриши учун бир кун вақти қолганди. Ўша куни Фарид билан «Фейсбук»даги постимизга самарқандлик бир инсон жавоб қайтарди. Айни кунда Саймоннинг тўрт кун меҳмонхонада яшаши учун пул тўланган.


Норматив — ҳуқуқий ҳужжат аҳолига қай тартибда етказилмоқда? – Сурхон тонги\nБош саҳифа / Жамият / Норматив — ҳуқуқий ҳужжат аҳолига қай тартибда етказилмоқда?\nИюл 29, 2017\tЖамият Изоҳ қолдириш 728 Кўрилди\nМамлакатимизда фуқароларнинг қонунчиликдан хабардорлигини ошириш борасидаги кенг кўламли ишлар самарасида қонунга ҳурмат ҳисси кучайди. Давлатимиз раҳбарининг 2017 йил 8 февралдаги “Қонун ҳужжатларини тарқатиш тизимини тубдан такомиллаштириш чора-тадбирлари тўғрисида” қарори ҳам айни шу мақсадга қаратилган.\nМазкур қарор асосида Ўзбекистон Республикаси Адлия вазирлигида ҳуқуқий тарғибот ва ахборот бошқармаси фаолияти йўлга қўйилгани шу йўналишдаги ишларни тизимли ташкил этишга замин яратди. Зеро, қабул қилинган қонун ҳужжатларининг сўзсиз ва ўз вақтида бажарилишида уларни тезкорлик билан тарқатиш, мазмун-моҳиятини ижрочиларга ва аҳолига тушунтириш муҳим аҳамиятга эга.\nЯнги қабул қилинаётган қонун ҳужжатларини ижрочиларга етказишда “E-xat” ҳимояланган электрон почта тизимидан кенг фойдаланилмоқда.\nШунингдек, қарорга асосан жорий йилнинг\n19 июль ҳолатига қадар қабул қилинган 1169 та норматив-ҳуқуқий ҳужжатлар электрон шаклда 194 та давлат органи ва ташкилотига, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳамда туман, шаҳар ҳокимликларининг 207 та ҳамда Ўзбекистон “Маҳалла” хайрия жамоат фондининг вилоятлар ва Тошкент шаҳар бўлими бошқаруви ҳамда туман, шаҳар бўлинмаларининг 207 та “E-xat” ҳимояланган электрон почта манзилига юборилиб, мониторинг қилинди. Унга кўра, давлат органлари ва ташкилотлари томонидан юқорида қайд этилган норматив-ҳуқуқий ҳужжатлар ўзларининг 11 604 та тизим идораларига юборилиб, 554 395 нафар ижрочи эътиборига етказилди.\nЯнги норматив-ҳуқуқий ҳужжатлар, суд қарорлари, ҳалқаро шарт номалар ва бошқа ҳужжатлар, Қонун ҳужжатлари маълумотлари миллий базасига — www.lex.uz сайтига ҳам жойлаштириб борилмоқда. Улардан бепул фойдаланиш мумкин.\nШунингдек, қабул қилинган норматив-ҳуқуқий ҳужжатларнинг, уларга киритилган ўзгартириш ва қўшимчаларнинг моҳияти ва аҳамиятини ижрочиларга ва аҳолига ўз вақтида етказиш, шунингдек, аҳоли билан доимий мулоқот қилиш, уларни қийнаётган муаммоларни ҳал этишнинг ҳуқуқий асосларини тушунтириш бўйича “Савол-жавоб”, “Савол берган эдингиз”, “Ҳуқуқингизни биласизми?” каби махсус рукнларни ташкил этиб, оммавий ахборот воситаларига эълон қилиш ва жойлаштириб бориш учун 174 та материал Ўзбекистон Миллий ахборот агентлиги, Электрон оммавий ахборот воситалари миллий ассоциацияси ҳамда Gazeta.uz ва Kun.uz сайт ларига юборилиб, жойлаштирилди.\nҲуқуқий тарғибот ва маърифат бўйича давлат органлари ишларини мувофиқлаштириш бўйича Идоралараро кенгашнинг ҳудудий комиссиялари аъзолари томонидан ҳуқуқбузарлик профилактикасига қаратилган норматив-ҳуқуқий ҳужжатларнинг мазмун-моҳияти бўйича кўплаб тарғибот тадбирлари ўтказилди. Уларда фуқароларни коррупциядан огоҳ этишга алоҳида эътибор қаратилаётир. Бу жараёнда коррупция га қарши курашиш соҳасида давлат органлари томонидан амалга оширилаётган тадбирлар ҳақида маълумот берувчи кўргазмали тар- қатма материаллар, жумладан, буклет, плакатлар тайёрланиб, кенг фойдаланилмоқда.\nУнутмаслик керакки, “Коррупцияга қарши курашиш тўғрисида”ги қонунда коррупцияга оид ҳуқуқбузарликлар тўғрисида ахборот берган шахсларнинг ҳимоя қилиниши кафолатланган.\nАкадемик лицей ва касб-ҳунар коллежлари учун 6 соатлик коррупцияга қарши курашиш махсус курси ташкил этилиб, тасдиқланган ўқув дастури асосида машғулотлар ўтказилаётир. Малака ошириш ва қайта тайёрлаш махсус курсларида ҳам тегишли мавзулар бўйича ўқув машғулотлари олиб борилмоқда.\nҚабул қилинган қонун ҳужжатларининг асосий маъносини аҳолига етказиш бўйича яратилган механизм аҳолининг ҳуқуқий маданияти юксалиши, жамиятда қонун устуворлиги таъминланишига хизмат қилади.\nАдлия вазирлиги ҳуқуқий тарғибот\nва ахборот бошқармаси бош маслаҳатчиси\nОлдинги Тайёргарлик қачонгача?\nКейинги Йўл равон — манзил яқин


Ўзбекистон-Тожикистон чегарасида яна бир назорат-ўтказиш пункти очилади | Azon.uz - Ахборот-таҳлилий портал\n18:30 11.01.2019 555\nЎзбек-тожик чегарасида янги “Боботоғ” назорат-ўтказиш пункти очилади, деб хабар қилмоқда Спутник нашри.\nДавлатлар ўртасидаги чегарада янги НЎПлар (назорат-ўтказиш пункти) очиш тўғрисида Тожикистон раҳбари Эмомали Раҳмоннинг 2018 йил август ойида Тошкентга ташрифи доирасида келишиб олинган эди.\n“Боботоғ” пункти Тожикистондаги Ҳисор ва Ўзбекистондаги Сариосиё туманини боғлаши кўзда тутилган. Лекин НЎП халқаро статусга эга бўлмайди. Мазкур пункт орқали икки давлат фуқаролари ва уларнинг транспорт воситалари ўтишлари мумкин бўлади.\nАввалроқ 2018 йил январь ойидан сентябрь ойига қадар ҳар икки давлатнинг бир миллиондан зиёд фуқароси чегарани кесиб ўтгани маълум бўлганди.\nХорижий дипломларни нострификация қилиш тартиби ва нархи\n09:37 22.08.2019 534\nМТРКда ёнғин чиқди\n12:07 21.08.2019 314


Коронавирус шароитида фуқароларнинг пенсиялари қандай тарқатилмоқда? » Muzlik.uz - O‘zbekiston yangiliklari\nКоронавирус шароитида фуқароларнинг пенсиялари қандай тарқатилмоқда?\n17:15, 05 апрель 2020\n18 мартдан бошлаб, маҳалла фуқаролар йиғини биноларида аҳолини тўплаб пенсия тарқатмасдан, пенсия ва нафақа пуллари аҳоли уйларига етказиш бошланган. Бу ҳақда Халқ банкининг пул муомаласи ва касса операциялари бўлими бошлиғи Олтибой Шарипов «Газета.uz»га маълум қилди. Пенсия ва нафақа тўловлари учун Марказий банкдан стерилланган нақд пуллар олиниб, стерилланган пакетларда тарқатилади. 27 март ҳолатига кўра, 2 трлн 107 млрд сўмлик ёки 99 фоиз пенсия маблағлари нақд пул шаклда тарқатиб берилган ва 405 мингга яқин пенсионерларга 252,8 млрд сўм банк карталари орқали тўланган. «Апрель ойидан бошлаб олдингидек кўчма касса орқали пенсияларни тарқатишда маҳалладаги нафақахўрларнинг барчасини йиғмаймиз. Бу алоҳида кўчалар ва уйлар бўйлаб амалга оширилади. Ўн кишидан ортиқ одам тўпланмайди. Бу борада бизга Маҳалла ва оилани қўллаб-қувватлаш вазирлиги ёрдам беради», — дейди Шарипов. "Газета.uz"да реклама Барча сайёр кассалар ходимлари ва автомашина ҳайдовчилари тиббий ҳимоя маскаси ва қўлқоп, спиртли антисептик воситалар билан таъминланди. Бундан ташқари, вирус тарқалиш хавфини камайтириш учун контактсиз тўлов усулларидан фойдаланиш доирасида Халқ банки пенсия ва нафақа олувчилар қулайликлар яратишга ҳаракат қилаётганлиги билдирилган. Жумладан, пенсионерлар бепул пенсия овердрафт картасини очиш имкониятига эга бўладилари. Бунда, карта ҳисобида пул қолмаганда, ойлик пенсия миқдорининг 50 фоизигача овердрафт кредити олиш имконияти мавжуд. Пенсия картасидаги қолдиқ маблағга Халқ банки томонидан йиллик 8% устама ҳақ тўланади.\nЎзбекистонликлар нақд пулда тўлашни афзал кўришади — МБ\nХалқ банкининг «пенсионерлар» картасидан комиссиясиз нақд пул ечиш мумкин бўлади\nНақд пулдаги пенсиялар Халқ банки томонидан тарқатилади\nПенсионерлар нафақа пулини қандай шаклда олишни ўзлари танлаши мумкин\nПенсиялар тўлиқ ҳажмда нақд шаклда берилади


Моносан – medu.uz – Дорилар ҳақида маълумотлар ўзбек тилида\nHome Йўриқномалар Моносан\nСавдо номи: Моносан (Monosan)\nХалқаро патентланмаган номи: изосорбид мононитрати\nФаол модда: 20 ёки 40 мг изосорбид-5-мононитрати (25 мг ёки 50 мг тритураций изосорбид-5-мононитрати ва лактоза моногидрати 80%:20% нисбатда).\nЁрдамчи моддалар: микрoкристалл целлюлoза, маккажўхори крахмали, магний стеарати, гранулаланган лактоза, тальк.\nТаърифи: думалоқ, оқ ёки деярли оқ рангли, бир томони рискали ясси таблеткалар.\nФармакотерапевтик гуруҳи: вазодилататор восита, нитрат\nАТХ коди: С01DA14.\nВеноз томирларга таъсир қилиш хусусиятига эга периферик вазодилататордир. Қон томир эндотелийсида ҳужайра ичидаги гуанилатциклазани фаоллаштирувчи азот оксидини (эндотелиал релаксацияловчи омилни) шаклланишини рағбатлантиради, бунинг натижасида цГМФ (вазодилатация медиатори) ни ошиши кузатилади. Юракка бўлган олд ва кейинги юкламани пасайиши ҳисобига, миокарднинг кислородга бўлган эҳтиёжини камайтиради. Юрак-қон томирларини кенгайтирувчи таъсирга эга. Юракнинг ўнг бўлмачасига қон келишини камайтиради, қон айланишнинг кичик доирасида босимни ва ўпка шиши симптомларини пасайишига ёрдам беради. Қон айланиш сусайган соҳада коронар қон оқимини қайта тақсимланишига ёрдам беради. Юрак ишемик касаллиги (ЮИК), стенокардияси бўлган беморларда жисмоний зўриқишга толерантликни оширади. Бош мия, миянинг қаттиқ пардаси қон томирларини кенгайтириши туфайли, бош оғриғи кузатилиши мумкин. Тромбоцитлар агрегациясини сусайтиради, тромбоцитларда тромбоксан синтезини пасайтиради. Бошқа нитратларга бўлгани каби, кесишган толерантлик ривожланади. Бекор қилинганидан кейин (даволашда танаффуслар) унга сезувчанлик тез тикланади. Антиангинал самараси ичга қабул қилгандан кейин 3045 минут ўтгач бошланади ва 810 соатгача давом этади.\nИзосорбид мононитрати ичга қабул қилингандан кейин меъдаичак йўлларидан (МИЙ) тез ва тўлиқ сўрилади. Жигардан “биринчи ўтиш” самараси йўқлиги туфайли, юқори  тахминан 100% биокираолишликка эга. Препарат ичга қабул қилингандан кейин қон плазмасидаги максимал концентрациясига бир соат давомида эришилади. Препарат ичга қабул қилингандан кейин плазмадаги концентрациясида шахсий фарқлар катта эмас. Изосорбид мононитратининг қондаги самарали даражаси тахминан 100 мг/мл. Препарат қон плазмаси оқсиллари билан боғланмайди. 1080 мг дозаларда фармакокинетикаси тўғри пропорционал характерга эга ва изосорбид динитратидан фарқли равишда жигарда эмас, балки буйракда метаболизмга учрайди, уерда изосорбид ва икки изосорбид5мононитратининг глюкурониди шаклланади. Ярим чиқарилиш даври тахминан 45 соатни ташкил қилади. Асосан буйрак орқали глюкурон метаболитлари шаклида, 2% ўзгармаган шаклда чиқарилади. Препаратнинг буйрак клиренси минутига 115 мл ни ташкил қилади. Гепатоцеллюляр ва буйрак етишмовчилигида изосорбид мононитратининг фармакокинетикаси жиддий ўзгармайди.\nЮрак ишемик касаллиги: стенокардия хуружларини олдини олишда;\nСурункали юрак етишмовчилигида (мажмуавий терапия таркибида) қўлланилади.\nОрганик нитратларга ёки препаратнинг бошқа компонентларига юқори сезувчанликда;\nҚон айланишини ўткир бузилишларида (шок, қон-томир коллапси);\nАгар ички аортал контрпульсация қўллаш йўли билан ёки ижобий инотроп таъсир кўрсатувчи воситаларни юбориш ҳисобига юрак чап қоринчасида етарли юқори охирги диастолик босим таъминланмаган кардиоген шокда;\nЎпкани токсик шишида;\nЯққол артериал гипотензияда (систолик артериал босим 100 мм сим.уст. дан кам, диастолик артериал босим 60 мм сим.уст. дан кам);\nФосфодиэстераза5 ингибиторларини, шу жумладан силденафил, варденафил, тадалафилни бир вақтда қабул қилганда, улар нитратларнинг антигипертензив таъсирини потенциялайди;\nНаслий лактозани ўзлаштираолмасликда, лактаза етишмовчилигида ёки глюкоза ва галактоза мальабсорбциясида;\n18 ёшгача бўлган болалар ва ўсмирларда қўллаш мумкин эмас (самарадорлиги ва хавфсизлиги аниқланмаган).\nГипертрофик кардиомиопатияда, констриктив перикардитда, перикард тампонадасида;\nЎткир миокард инфарктида юрак чап қоринчасини паст босим билан тўлишида, юрак чап қоринчаси етишмовчилигида эҳтиёткор бўлиш керак. Систолик артериал босимни 90 мм сим.уст. дан пасайишига йўл қўймаслик керак.\nАртериал ва/ёки митрал стенозда;\nТомир регуляциясининг ортостатик бузилишларига мойилликда;\nБош мия ички босимини ошиши билан кечувчи касалликларда (шунингдек, геморрагик инсульт, бошмия жароҳати);\nЯққол буйрак етишмовчилигида;\nЖигар етишмовчилигида эҳтиёткорлик билан қўллаш керак.\nХавфсизлик нуқтаи назаридан, Моносанни ҳомиладорлик ва лактация даврида фақат шифокор тавсиясига кўра, фойда ва бўлиши мумкин бўлган хавф синчковлик билан баҳолангандан кейин қўллаш мумкин, чунки ҳозирги вақтгача ҳомиладорлар ва эмизикли оналарда уни қўллаш натижалари ҳақидаги маълумотлар етарли эмас. Агар эмизикли она Моносанни қабул қилаётган бўлса, болада препаратдан бўлиши мумкин бўлган таъсирлар ривожланишини кузатиш керак.\nТаблеткаларни ичга, овқатдан сўнг, бутунлигича кўп бўлмаган миқдордаги сув билан ичиш керак.\nПрепаратнинг дозаси ва қабул қилишлар сони касалликнинг оғирлигига қараб, шахсий равишда белгиланади. 1020 мг дан кунига 13 мартадан (10 мг ли доза 20 мг ли таблетканинг ½ га тенг) бошланади. Клиник самаранинг яққоллигига қараб, 34 чи кундан дозани 2040 мг дан суткада икки мартагача ошириш мумкин, зарурати бўлганида дозани суткада 60 мг дан (20 мг ли таблеткалар учун) 80 мг гача (40 мг ли таблеткалар учун) ошириш мумкин. Максимал суткалик доза 80 мг.\nЮракқон томир тизими томонидан: “нитрат” бош оғриғи, бош айланиши, юз терисининг ўткинчи гиперемияси, иссиқлик ҳисси, тахикардия, артериал босимни (АБ) яққол пасайиши бўлиши мумкин. Кам ҳолларда  стенокардия ҳуружлари кучайиши (парадоксал реакция), ортостатик коллапс бўлиши мумкин.\nОвқат ҳазм қилиш тизими томонидан: кўнгил айниши, қусиш, тилда енгил ачишиш ҳисси, оғиз қуриши пайдо бўлиши мумкин.\nМарказий нерв тизими томонидан: ҳаракатни танглиги, уйқучанлик, кўришни хиралашиши, тез психик ва ҳаракат реакцияларига қобилиятни пасайиши (айниқса даволаш бошида) бўлиши мумкин.\nАллергик реакциялар: тери тошмаси, алоҳида ҳолларда  эксфолиатив дерматит бўлиши мумкин.\nБошқалар: толерантликни ривожланиши (шунингдек бошқа нитратларга кесишган) бўлиши мумкин.\nКоллапс, ҳушдан кетиш ҳолати, рефлектор тахикардия, ҳолсизлик, бош айланиши, тормозланиш, бош оғриғи, кўришни бузилиши, гипертермия, терини қизариши, кўп терлаш, кўнгил айниши, диарея, метгемоглобинемия (цианоз, аноксия  одатда сурункали дозани ошириб юборилишида), гиперпноэ, диспноэ, бош мия ички босимини ошиши, тиришишлар, паралич, кома кузатилиши мумкин.\nМеъдани ювиш ва пациентни оёқларини кўтарган ҳолда горизонтал ҳолатда ётқизиш каби умумий тавсиялардан ташқари, ҳаёт фаолиятининг асосий кўрсаткичларини назорат қилиш ва зарурат бўлганида уларни мувофиқлаштириш керак. Яққол артериал гипотензияси бўлган ва/ёки шок ҳолатидаги беморларда айланаётган қон ҳажмини тўлдириш керак; айрим ҳолларда қон айланишини яхшилаш учун норэпинефрин ва/ёки допамин инфузиясини ўтказиш мумкин.\nЭпинефрин (адреналин) ва унга яқин бирикмаларни юбориш мумкин эмас.\nМетгемоглобинемияда оғирлик даражасига қараб, вена ичига натрий тузи шаклидаги аскорбин кислотаси (илгари 0,10,15 мг/кг 1% эритма 50 мг гача метилтиониний хлорид (метилен кўки) қўлланилган) юборилади; оксигенотерапия, гемодиализ, қонни алмаштириш буюрилади.\nҚон плазмасида дигидроэрготаминнинг концентрациясини оширади.\nВазопрессорларнинг самарасини пасайтиради.\nБарбитуратлар изосорбид мононитратининг қондаги концентрациясини пасайтиради ва биотрансформациясини тезлаштиради.\nБошқа вазодилаторлар, ангиотензинга айлантирувчи фермент ингибиторлари, бетаадреноблокаторлар, “секин” кальций каналларининг блокаторлари, диуретиклар, нейролептиклар ёки трициклик антидепрессантлар билан, фосфодиэстераза5 ингибиторлари билан, шу жумладан силденафил, варденафил, тадалафил билан, шунингдек этанол билан бир вақтда қўллаганда изосорбид мононитратининг антигипертензив таъсири кучайиши мумкин.\nАмиодарон, пропранолол, “секин” кальций каналларининг блокаторлари (верапамил, нифедипин ва бошқалар) билан мажмуада антиангинал самара кучайиши мумкин.\nБетаадреностимуляторлар, альфаадреноблокаторлар (дигидроэрготамин ва бошқалар) таъсири остида антиангинал самаранинг яққоллиги пасайиши мумкин (тахикардия, АБ ҳаддан ташқари пасайиши кузатилади).\nМхолиноблокаторлар (атропин ва бошқалар) билан мажмуавий қўллаганда кўз ички босимини ошиш эҳтимоли ошади.\nАдсорбентлар, буриштирувчи ва қоплаб олувчи воситалар изосорбид мононитратини меъдаичак йўлларида сўрилишини камайтиради.\nНорэпинефриннинг (норадреналин) терапевтик самараси нитробирикмалар билан бир вақтда қабул қилганда камаяди.\nПрепарат стенокардиянинг ҳуружларини бартараф қилиш учун қўлланилмайди.\nДаволаш даврида артериал босимни ва юрак қисқаришлари сонини назорат қилиш керак. Препаратни артериал гипотензия фонида қўллаш зарур бўлган ҳолларда бир вақтда ижобий инотроп самарага эга препаратларни қабул қилиш керак. Тезтез буюриш ва юқори дозаларда қўллаш толерантликни ривожланишини чақириши мумкин; бундай ҳолларда 36 ҳафталик мунтазам қабулдан кейин препаратни қабул қилишда 2448 соатга танаффус қилиш, ёки Моносан препарати билан даволашни 35 кунга тўхтатиб, бу вақтда бошқа антиангинал дори воситаларини қўллаш тавсия қилинади.\nПрепаратни бирдан тўхтатишдан сақланиш керак ва дозани астасекин пасайтириш керак.\nПрепарат билан даволаш даврида алкоголь истеъмол қилинишини истисно қилиш керак.\nТезкор руҳий ва ҳаракат реакциялари қобилияти пасайиши мумкин, шунинг учун препарат билан даволаниш вақтида транспорт воситасини бошқаришда ва потенциал ҳавфли ҳаракат турлари билан шуғулланишда эҳтиёткор бўлиш керак.\n20 мг ва 40 мг ли таблеткалар.\n10 таблеткадан блистерда; 3 блистер қўллаш бўйича йўриқномаси билан бирга картон қутига жойланган.\nҚуруқ, ёруғликдан ҳимояланган ва болалар олаолмайдиган жойда, 1525° ҳароратда сақлансин.\n4 йил. Ўрамда кўрсатилган яроқлилик муддати тугагач қўлланилмасин!


Абдуллоҳ ибн Муғаффал розияллоҳу анҳудан ривоят қилинади: «Пайғамбар соллаллоҳу алайҳи васаллам: «Саҳобаларим ҳақида Аллоҳдан қўрқинглар! Аллоҳдан қўрқинглар! Саҳобаларим ҳақида Аллоҳдан қўрқинглар! Аллоҳдан қўрқинглар!\n1. Албатта, Муҳаммад соллаллоҳу алайҳи васаллам Аллоҳнинг мустафо бандаси, мужтабо набийси ва муртазо Расулидир. Шарҳ: Билингки, мустафо, мужтабо ва муртазо сўзларининг маъноси бир бирига жуда ҳам яқин бўлиб танлаб олинган, саралаб олинган, рози бўлинган маъноларини билдиради.\nРасулуллоҳ соллаллоҳу алайҳи васалламнинг саҳобаларига муҳаббат қиламиз. Уларнинг бирорталарининг муҳаббатида ҳаддан ошмаймиз. Уларнинг бирортасидан тонмаймиз. Ким уларни ёмон кўрса, яхшиликдан бошқа нарса билан зикр қилса, ўшани ёмон кўрамиз.\n«Мўъжиза» сўзи луғатда «ожиз қолдирувчи» деган маънони англатади. Яъни, мўъжиза нарсани бошқалар қилишдан ожиз қоладилар. Истилоҳда эса, Аллоҳ таолонинг изни ила Набийларга уларнинг Набийлигини тасдиқлаш учун берилган одатдан ташқари, бошқаларнинг қўлидан келмайдиган иш мўъжизадир.\n«Байъат» сўзи луғатда «олди-сотди»ни англатади. Шариатда эса, байъат кишиларнинг Расулуллоҳ соллаллоҳу алайҳи васалламга итоат ҳақида берган аҳдномаларини ифода қилади.


00:00 / 12.11.2010 | eski savollar | 1417\nАссалому алайкум шах жаоблариМен қурон уқаётганларни ёки тиловат қилаётганларни курсам ич-ичимдан мени хам қурон уқигим келади. Бир куни ахд қилиб муаллими сони китобини олиб харифларми ёдлаб қушиб уқишни урганаётганимда бир мумин биродаримиз қуронни бир узи урганиши мумкин эмас шайтон устозлик қилади натижада нотугри илим эга булиб қолишинг мумкин деб айтди ш булиб урганишни ташлаб юбордим. Леки қурон уқишни урганиш орзуси бир дақиқа хам мен тарк этмаган айрим пайтлари дунё ишини ташлаб косиблик хунарини урганиб фақат умримни мачитга утказишага қарор қиламан бироқ ота-онам сани ш умидда олийгохга уқитдикми деп ранжиганлари учин узимни учлаб тураман булмасам бунақа сохта давлат ишига бир зум хам ишлагим келмайди. Рости ота-оманинг орзулари учун давлат ишида ноиложликдан ишлаб келмоқдаман.Рахмат сизга шу сайтга кирганимда иймоним оз булсада жонланади. Оллохим икки дунёингизни азизу мукарам қилсин. Со'г булинг\n- Сиз араб ҳарфларини ўзингиз ўрганишга ҳаракат қилган экансиз. Бу манъ қилинган эмас. Ўша биродарингиз нотўғри қилибди. Қуръонни ўзи ўрганиши мумкин эмас деган гап йўқ. Қуръон тиловатини устоздан ўрганиш керак деган қоида бор. Бунинг учун олдин сизга ўхшаб ўзи ўрганиб, кейин устоз топиб хатоларини тузатиб олса, бўлаверади. Бизнинг шароитимиз шуни кўтаради. Араб тилини таълим берадиган марказлар бор. Ўша ерларда ҳам ҳарф ва араб тилининг бошланғич босқичларини бемалол ўрганиш мумкин. Ўзингиз ва ўша биродарингиз бир ўйлаб кўринглар-а! Агар ўша одамнинг гапига кириб, ташлаб юбомаганингизда анча нарсани ўрганиб олган бўлар эдингиз. Ҳали ҳам, кеч эмас. Қайтадан бошланг. Аллоҳ талонинг Ўзи ёрдамчи бўлсин!


Ғута болалари, халқаро ташкилотлар жадвалида ортиб бораётган рақамлар - | Hizb-Uzbekiston.info\nHome›МАТБУОТ БАЁНОТИ›Ғута болалари, халқаро ташкилотлар жадвалида ортиб бораётган рақамлар\nРоссия авиацияси билан қўллаб-қувватланган Сурия режими кучлари Шарқий Ғутани учта асосий жанг майдонига бўлиб олиб, 18 февралдан буён у ерда шиддатли ҳужумларини амалга ошириб келмоқда. Бунинг натижасида пойтахт Дамашқ яқинидаги минтақа майдонининг 80 %дан кўпроғини ўз назоратига олишга эришди. Зеро, бу минтақа 2012 йилдан буён мухолафатчи гуруҳларнинг асосий таянч нуқтаси бўлиб келаётган эди.\nСуриядаги инсон ҳуқуқлари обсерваториясининг билдиришича, ўтган сешанба ярим тундан кейин Шарқий Ғутанинг Арбин шаҳрига қарши ҳарбий учоқларнинг шиддатли ҳужуми ва ракета ҳужумлари амалга оширилган. Бу ҳужумларда 20 нафар тинч фуқаро ҳалок бўлиб, ўнлаб фуқаро яраланди. Ҳалок бўлганларнинг 16 нафари ёш бола, 4 нафари аёллардир. Яраланганларнинг барчаси аёллар ва ёш болаларни ташкил қилади. Улар тасодифий ҳаво ҳужумидан қочиб, юзлаб кишининг паноҳ жойига айланган мактаб ертўласида ҳимояланишган эди. Чунки ҳужумлар уларнинг бундай фожиали аҳволига парво қилмай шафқатсизларча амалга оширилмоқда.\nАрбин шаҳридаги инсон ҳуқуқлари идораси март ойи давомида Шарқий Ғутанинг шаҳар ва қишлоқлари гувоҳ бўлган ҳарбий ҳужумлар давомида 98 нафар тинч фуқаро ҳалок бўлганини ҳужжатлаштирди. Зеро, ярим соат ичида ўнта портловчи бочка ташлангани қайд этилган.\nСуриядаги инсон ҳуқуқлари обсерваториясига кўра, ҳарбий вазият кескин тус олганидан бери 1450 нафар тинч фуқаро ўлдирилган ва уларнинг орасида тахминан 300 нафар ёш бола бор. БМТ болалар жамғармаси ЮНИСЕФнинг билдиришича, 2017 йили ҳалок бўлган болалар сони ўтган йилларга солиштирганда икки баробар кўп бўлди. Сурияда қўзғолон бошланганидан буён ҳалок бўлган болалар сони йилдан йилга ортмоқда. Халқаро ташкилотлар эса, ҳалок бўлганларни фақат рақам сифатида қайд этишдан бошқа нарсага ярамайди. Инсонийлик, раҳм-шафқат, деган нарсалар уларга мутлақо ёт.\nСаудия оиласи ҳукмдорлари Ҳусийларга қарши жанг қилиш ва Эроннинг минтақага ҳужум қилишига тўсиқ қўйиш баҳонасида ҳарбий битимларни имзолаб миллионлаган долларларга қуролларни сотиб олишаётган бир пайтда, Арбин шаҳри Шарқий Ғутанинг бошқа шаҳарлари каби фожиали вазиятга дуч келмоқда. Шунингдек, Туркия ҳокимининг Суриядаги Зайтун новдаси амалиётини Ироқ ҳудудларигача чўзилган курдлар назоратидаги бошқа минтақаларгача кенгайтиришга ваъда бераётганини ҳам кўриб турибмиз.\nЭй Ғутадаги диндош биродарлар, сизларнинг жафо чеккан шаҳрингиз Эрдоган миллий хавфсизлигини ҳимоя қилиш учун ўз олдига мақсад қилиб қўйган демографик харитага тушмаганидан ачинмоқдамиз. Яна бир ачинарли ҳол шуки, Саудия оиласи ҳукмдорлари хўжайинлари Америкага хизмат кўрсатиш учун Ямандаги урушга ҳарбий кучларини сафарбар қилмоқда ва бу кучларини турли оғир қуроллар билан қуроллантирмоқда.\nЭй мусулмонлар шуни билингки, озодликка эришиш ва зулмни бартараф этишнинг биринчи қадами юртларни анави ҳокимлардан озод қилишдан бошланади. Ўшанда босиб олинган ва бошқа юртлар ҳамда армияда гавдаланган кучларингиз озод бўлади. Сизларни шу армия ҳимоя қилиб, ор номусингиз ва болаларингиз ҳаётини ҳимоя қилишда ўз ролини адо этади.\nБиз ўз хитобимизни ўша армияларга йўллаймиз ва уларни азизликка, нажотга ҳамда Умматни халос этишга чақирамиз. Уларга шундай хитоб йўллаймиз: Динингиз лойиҳасига ёрдам кўрсатиш учун ҳокимларингизни ағдаринг. Билингки, бу малай ҳокимларга итоат қилишингиз ҳамда Фаластин, Шом, Афғонистон, Бирма ва булардан бошқа юртларда мусулмонлар учраган зулмларга сукут сақлаб туришигиз оғир гуноҳдир. Аллоҳ Таоло айтади:\nГарчи ҳукмдорлари ўлик бўлса-да, мусулмонлар тирик умматдирлар


Болаларини айблаган Саъдулла, тирбандликда қолган Ситора: шоу-бизнес вакиллари электр ўчирилишига қандай муносабатда? - ShouBiz.uz\nЮлдузлар 21:35 | 25.1.22\nБолаларини айблаган Саъдулла, тирбандликда қолган Ситора: шоу-бизнес вакиллари электр ўчирилишига қандай муносабатда?\nЎзбекистонда юзага келган электр узилишлари ижтимоий тармоқларда жуда кенг муҳокама ва муносабатларга сабаб бўлди. Ўзбек шоу-бизнесининг машҳур вакиллари ҳам бу воқеага ўз муносабатини билдирди.\n«Миллион» жамоасининг вакили Даврон Кабулов электр эненгиясининг ўчишигa ўз муносабатини билдирган ва буни таълим билан боғлаган.\n«Электромобилларнинг нима сабабдан бизга тўғри келмаслигини тушундингми, Илонжон Маск? Таълимни онлайнга ўтказамиз. Свет ўчади. Тугади.», — дейди Даврон Кабулов.\nАктёр Йигитали Мамажоновнинг турмуш ўртоғи Муқаддас Саъдуллаева Instagram саҳифасидаги обуначилардан чироқ ўчгани ҳақида сўраган ва тинчлик бўлишини тилаган.\n«Бутун Ўзбекистон бўйича свет ўчгани ростми? Сизларда ҳам чироқ, иссиқ сув йўқ бўлиб қолдими? Илоҳим тинчлик бўлсин», — дейди Муқаддас Саъдуллаева.\nАзода ҳам Instagram’даги саҳифасида чироқ йўқлиги сабаб Wifi ишламаётганини, совуқ сув йўқлиги ва унинг ўрнига иссиқ сув келаётганини ва интернет йўқлигини айтган.\n«Свет йўқ, вифи ишламаяпти. Совуқ сув йўқ, қаттиқ иссиқ сув оқяпти. Уни устига алоқа яхши ишламаяпти», — дейди блогер.\n«Мени асра» сериали орқали томошабинларнинг қалбидан жой эгаллаган актриса Азиза Алексеевна чироқ, газ йўқлигини айтган. Шу билан бирга шам ёруғида миллийча овқатланиш вақти эканини айтган.\n«Сув, газ, свет йўқ. Шам ёруғида романтик саёҳатда энг яқин миллийча овқатланишнинг айни вақти», — дейди актриса.\nОпера хонандаси Ширин Маматова Масbook анча олдин қувватланганини айтиб, телефонни қандай қилиб қувватлаш ҳақида пост қолдирган.\n«Маcbook юз йил олдин қувватланганда ва телефонни қандай қувватлаш ҳақида фикр пайдо бўлганида», — дейди Ширин Маматова.\nСатирик йўналишда ижод қиладиган актёр ва телебошловчи Миршакар Файзуллаев катта Powerbank сотиб олганини, шунда кўпчилик унинг устидан нимага сотиб олганини айтиб кулганини таъкидлаган. Бироқ актёр уни қувватлашни унутганини маълум қилган.\n«Мен катта Powerbank’ни сотиб олганимда кўпчилик бундай каттаси нимага керак деб кулганди. Жуда ҳам ўгир. Ҳажми 17 ярим минг. Лекин энг ёмон томони кеча қувватлашга қўйилмаган экан», — дейди Миршакар Файзуллаев.\n«Афандининг қизлари»нинг вакили Нигора Абдуллаҳонова бойнинг ҳам камбағалнинг ҳам на уйида чироқ, сув борлигини ва Қозоғистондаги «авария» сабаб шунақа ҳолат юз берганини айтган.\n«Бой- у камбағалнинг уйида на свет бор, на сув бор. Қозоғистондаги «авария» бизга ҳам ўз таъсирини ўтказди. Шунинг учун қўшнинг тинс, ўзинг тинч дейишади. Мен эса қўшнимникига гап сотгани кетдим», — дейди актриса.\nТаниқли клипмейкер Ҳабибулло Набиев ҳамма жойда ваҳима эканини, Ўзбекистон, Қирғизистон ва Қозоғистонда ҳам чироқ ўчганини айтган ва лифтда қамалиб қолган одамларга мурожаат қилган.\n«Ҳамма жойда ваҳима. Бизда свет бор. Бутун Ўзбекистон, Қозоғистон ва Қирғизистонда ҳам свет ўчибди. Лекин бизда бор. Чунки бизда катта генератор бор. Лифт тўхтаб қолиб кетган одамлар диққатига! У ерда чиқишга шошилманг ва сиқилманг. Ташқаридагилар ҳам деярли сизлардек аҳволда», — деган Ҳабибулло Набиев.\nХонанда Дилсўз бутун республика бўйлаб чироқ ўчганини ва йўлларнинг жуда ҳам тирбанд эканини айтган. Бундан ташқари чироқсиз ҳаёт бўлмаслиги ҳақида фикр билдирган.\n«Ассалому алайкум. Азизлар, бутун республика бўйича свет йўқ экан. Йўллар жуда ҳам тирнанд. Ишхонага зўрға келиб олдим. Энди қандай кетар эканман? Қоп-қоронғуда ўтирибмиз. Свет тезроқ келсин. Светсиз ҳаёт бўлмайди», — дейди Дилсўз.\n«Ҳаммага ассалому алайкум. Минг бир узр. Болаларим ўйин қилиб разветка’га отвёрка тиққан экан. Қисқа тутaшув сабаб ҳеч қаерда свет йўқ. Усталарга телефон қилдим. Кечгача тўғирлаймиз деди. Ҳаммадан узр сўрайман. Бўлди асабийлашмаймиз», — дея ҳазил қилган Саъдулла Фатхуллаев.\nТимур Алиханов кайфият билан кўчага чиққанини, бироқ бирорта ҳам светафор ишламаётганини айтган. Шу билан биргаликда, ўзи ёқтирган кафеда маза қилиб ўтирмоқчи бўлганини аммо официантлар ишламаётганини айтган.\n«Эрталабдан яхши кайфият билан кўчага чиқасан ва бирорта светофор ишламаётганини кўрасан. Ҳайрли тонг. Кайфиятим янада кўтарилди. Шаҳар марказига келиб ўзим ёқтирган кафеда ўтириб эрталабда мазза қилиб нонушта қилмоқчи эдим официантлар ишламаётганини ва эрталабдан бери свети йўқлигини айтди. Кунингиз ҳайрли ўтсин. Лекин Мустақиллик кўчасида светофор ишлаяпти. Тошкентнинг 3 та нуқтасига қўнғироқ қилдим. Ҳеч қаерда свет йўқ. Ишқилиб «запрет» қўйилмаган бўлса бўлди. Тошкентнинг энг катта ош марказида ҳам свет йўқ. Энди бехазил. Ўртоқлар, ваҳима қилиш керакмас. Худо хоҳласа ҳаммаси яхши бўлади. Тез орада свет келишига умид қиламиз», — дейди блогер.\nАктёр ва телебошловчи Жаҳонгир Хўжаев эрталабдан барча учун бошқача тонг бўлганини, чироқ йўқлигини ва сув таъминоти ишламаганини айтган.\n«Ассалому алайкум. Менимча бугунги тонг ҳамма учун сал бошқачароқ бўлди. Сув ишламади. Иссиқ сув, свет йўқ. Кўчада светофорлар ишламаяпти. Ҳаммаси яхшиликка бўлсин. Кунингиз яхши ўтсин. Ишхонада ҳам шу мавзу. Ҳаммаси зўр бўлади. Кайфиятни тушурманг. Концерт яқин бўлгани сабаб ҳеч нима таъсир қилмаяпти. Кўчада репетиция қиляпмиз», — дейди Жаҳонгир Хўжаев.\nКўплаб роллари билан томошабинларга танилган актриса Ситора Алимжонова светофорларнинг ишламаётганини ва орадан бир соат ўтиб йўлдан ўтганини айтган. Актриса бу ҳолатдан хурсандлигидан stories олганини маълум қилган.\n«Ҳаммага ҳайрли кун. Бугунги кун янгилигимиз: Тошкентда свет йўқ, светофорлар расво. Бир соат деганда мен йўлдан ўтяпман. Шу ерда бир соат турганимга ишонасизми? Хурсанигимдан stories олдим. Бу йўлда эҳтиёт бўлинг чунки ҳали йўл патруль ходими етиб келмаган», — дейди актриса ўз саҳифасида.\nАктёр Неъмат Аҳмедович Ўзбекистоннинг айрим ҳудудларида электр узилганини ва ваҳимага тушмасликни айтган. У обуначиларига бир нечта маслаҳат берган.\n«Ассалому алайкум. Бугун Ўзбекистоннинг айрим ҳудудларида электр таъминотида узилиш бўляпти. Ваҳимага тушманг ҳаммаси тикланади. Асосийси ўзингизни, болаларингиз ўйланг. Электр жиҳозларини ҳам токдан узиб қўйинг. Ҳаммаси кайфияти яхши бўлсин», — дейди Неъмат Аҳмедович.